Зарина & Нигора. Икки дугона 20 йиллик дўстлик, мактабдаги хотиралари ва шумликлари ҳақида - Yoshlar.com\nЗарина & Нигора. Икки дугона 20 йиллик дўстлик, мактабдаги хотиралари ва шумликлари ҳақида\nУлар бир-бирини тўлдириб туради. Бири шўх-шаддод, иккинчиси эса дугонасига қараганда вазминроқдек. Дўстлик ришталаридан ташқари уларни ижодкорлик кайфияти ҳам боғлаган. Танишинг «Бизнинг дуэт» иштирокчилари актриса Зарина НИЗОМИДДИНОВА ҳамда «Ўзбегим таронаси» радиосининг пиар-менежери Нигора АБДУЛЛАХАНОВА.\n– Кичик суриштирувимга кўра, биринчи синфдан бери дугона экансиз. Ростми бу?\nНигора Абдуллаханова: – Салкам йигирма йилдан бери дўстмиз.\n– Битта партада ўтирганмиз ҳам дерсиз?\nЗарина Низомиддинова: – Ҳа, шундай. Бироқ мен тўртинчи синфда хореография билим юртига ўтдим. Шундан сўнг орада бироз узилиш бўлиб қолди.\nН: – Зарина кетгач, бир ўзим жуда зерикардим.\n– Дугонангизни ҳаммадан ҳам яхши биласизми?\nН: – Сўзсиз!\n– Биз Заринани актриса сифатида биламиз, инсон сифатида унга қандай таъриф берасиз?\nН: – Авваламбор, Зарина жуда яхши дўст. Чин маънода, вафодор, меҳрибон, жонкуяр инсон. Кези келганида опалардек насиҳат қилади. Керак бўлса, худди акалардек тергаши ҳам мумкин. Камчиликларимни рўйи-рост юзимга айтадиган инсон ҳам шу!\n– Кичиклигида қандай эди?\nН: – Жуда шўх қиз бўлган. Мактабда Заринани ҳамма танирди. Юқори синфдаги йигитлар дил изҳори қилишса, нуқул жаҳли чиқиб, аччиқланарди. «Нега мени яхши кўриб қолаверишади?» деганларинг ёдингдами? (кулгу кўтарилди)\n– Ўша кезларда ҳам ўзини хафа қилдириб қўймасди, чоғи?\nН: – Болалигидаги феъли деярли ўзгармаган. Илгари ҳам ноҳақликка чидолмасди. Ҳозир ҳам шундай. «Менга нима?» қабилида иш тутиш Заринага хос эмас. Ўзига зарари тегишини билса ҳам жим туролмайди. Гоҳида жим туриш ҳам керак дейман унга. Аммо характерига қарши чиқолмайди.\n– Зарина, нега айнан Нигора билан дугона тутингансиз?\nЗ: – Биринчи синфда бошқа бир қиз дугонам эди. Аммо негадир у билан чиқиша олмадик. Нигоранинг оиласи бизнинг маҳаллага кўчиб келишгач, бирга мактабга қатнай бошладик, мусиқа ўқитувчимиз ҳам бир эди. Шу-шу яқинлашиб кетдик. Бирга дарс тайёрлардик. Нигоранинг бир одати бор, қачон қарама кроссворд ишларди. Метрода кетаётган бўлсак, ўзимча бир нималарни гапираверардим у бўлса бошини қимирлатиб тасдиқлагандек бўларди-да бошқотирмадан кўзини узмасди. Бир куни дугонамга қизиқиб, кроссворд ишлаб кўрмоқчи бўлганман. Хавасим келарди-да, тезгина жавобларини топиб ёзиб ташлашига. Қолаверса, дадам раҳматли ҳам кроссвордларга қизиқардилар. Лекин улар ишлаётганлари қийинроқ экан. «Нигор бир зумда топиб олади-ю» деганим ҳали ҳам эсимдан чиқмайди. Кейин билсам, Нигора болалар учун мўлжалланганини сотиб оларкан.\nН: – Йўл-йўлакай бирга кроссворд ишлаганларимиз ёдингдами? Ким кўп жавоб топишга баҳслашардик.\n– Болаликдан бир-бирингизнинг қизиқишларингизга бефарқ бўлмаган экансиз. Ҳозир-чи, бир-бирингизга нималарни ўргатаяпсиз?\nЗ: – Аввал интервью ёки съёмкаларга чақиришса, уйда бўламанми, бирор тадбирдами «кетаяпман» дердим-да, бораверардим. Нигора бўлса, «Зарина, кел сочингни турмаклаймиз, сал пардоз қилиб ол» – дерди. «Табиий бўлгани яхши» десам ҳам тайёргарликсиз боришимни истамасди. Дугонам ўзимга янада эътиборли бўлишни ўргатди.\nН: – Инсон феъл-атворидаги энг қийин сифатлардан бири – ўз-ўзини назорат қилишни Заринадан ўрганганман. Кайфияти йўқ бўлса ҳам табассум билан муомала қилади. Ичини емираётган дардни сира юзага чиқармайди. Ҳамиша ўзини тута олади. Менда эса бунинг акси. Аччиқлансам, ҳаммага заҳримни сочардим, ҳиссиётларимни ушлаб туролмасдим. Лекин дугонам «Ўзингни назорат қил» дея характеримни ўзгатира олди.\n– Иккингиздан Нигора вазминроқ, сиз эса Зарина шаддодроқдек кўринаркансиз.\nЗ: – Нигоранинг ҳам ўзига яраша шумлиги бор. (кулади) Лекин чиндан ҳам дугонам менга қараганда оғир-босиқ.\n– Нигора, дугонангизнинг энг биринчи ролини эслайсизми?\nН: – «Ромео ва Жульетта». Ўшанда Зарина хореография мактабида ўқирди. Мактабдан қайтаётганимда фильм афишасида унинг суратини кўриб қолганман. Уйга келиб, қўнғироқ қилсам, «Кинода суратга тушдим» деган ва картина сюжетини бошидан охиригача сўзлаб берган. Премьера куни дугонамни катта экранда кўриб, очиғи, ҳаяжонланганман. Ҳаётда таниган-билган яқинингизни кинода роль ижро этаётганини томоша қилиш бошқача бўларкан. Бу фильм Заринанинг ташриф қоғозига айланди. Унинг учун жуда хурсанд бўлгандим. Биласизми, ўшанда ҳали ўсмир ёшидаги қизлар эдик. Лекин дугонам юлдузлик касалига чалинмади. Бундай ёшда жаҳонга машҳур санъаткорларнинг кўпчилиги «юлдузлик»ка чалинган. Лекин Зарина бу ҳолатга чап беролди.\n– Демак, «Зарина юлдузлик касалига чалинган» деган фикрни инкор этаяпсиз?\nН: – Дугонамни менчалик биладиган инсон бўлмаса керак. Уни кўп кузатганман. Бирор марта ўзидан кетиб, манмансираганини кўрмадим.\n– Бордию «юлдузлик касали»ни юқтириб олаётганини сезиб қолганингизда-чи, нима қилардингиз?\nН: – Ростини айтиб ўрганганман. Хатти-ҳаракатини тушунтириб, тартибга чақириб қўярдим.\n– Айтганингизга қулоқ соладими?\nН: – Ҳар доим бир-биримизни тинглашга, тўғри тушунишга ҳаракат қиламиз.\n– Дугонангизга қай вазиятларда танбеҳ берасиз, Зарина?\nЗ: – «Оч юрма! Вақтида овқатлан» дейман. Бу ҳамиша такрорлайдиган гапим. Чунки ўзим вақтида таомланишга одатланганман. Нигора эса эрталаб нонушта ҳам қилмайди, гоҳида кун бўйи тамадди қилишга ҳам фурсат топмай юраверади. Урушаман-да, кейин. Эртага ҳомиладор бўлиши бор, фарзандини соғлом дунёга келтирсин дейман.\n– Дугонангиз ижросидаги қайси ролни кўпроқ маъқул келган, Нигора? Ва саволнинг давоми қайсинисини хушламайсиз?\nН: – Кўпроқ комедия жанридаги ролларини ёқтираман. Лекин томошабинлар уни мелодрама жанридаги образларини севиб томоша қилишади.\n– Ёқмаганларичи, тўғрисини айтаверинг. Ахир рост сўзлайман дедингиз-ку?\nН: – Зарина ҳар бир образни бор маҳорати билан ижро этади. Тўғриси, «Мана бу роли ўхшамаган» деёлмайман. Бор, лекин роль эмас, у иштирок этган айрим фильмлар унчалик манзур келмайди. Сценарийси саёзроқ ёки режиссёрлик иши аъло даражада эмас. Ана шуларни назарда тутдим. Касбимдан келиб чиқиб, экранда намойиш этилаётган картинанинг ҳар бир элементига диққат қиламан.\n– Санъат соҳасида ҳам фикр алмашар экансизлар-да?\nЗ: – Нигорага ёдлаган монологларимни айтиб бераман. «Тўғри айтаяпманми, қараб тур» дейман.\nН: – Узундан-узун монологларни ёдлайдики, асти сўраманг. Қандай қилиб эсингда қолаяпти, дейман кулиб.\n– Хоҳ актриса бўлсин, хоҳ хонанда, одамларнинг тилиги тушиши билан атрофида дўстлигини, беминнат ёрдамини таклиф қилувчилар кўпайиб қолади. Табиийки, бундай пайтларда ҳар қандай дугоналарнинг муносабати ҳам имтиҳондан ўтади.\nЗ: – Аҳилчилигимизни бузмоқчи бўлганларни ҳам кўрдик. Аммо режалари иш бермади.\nН: – Заринанинг бир одати бор, бирор муаммо чиқдими, тагига етмагунича тинчимайди.\nЗ: – Жойида ҳал қилишни маъқул кўраман. Ҳеч қачон индамай кетмайман.\n– Келишолмай қолсангизчи?\nЗ: – Бунақаси бўлмаган. Нигорага ўжарлик қилмайман. Бирор нима деса қулоқ соламан.\n– Тадбиркорликка қўл ургандингиз нима бўлди?\nЗ: – Гўзаллик салонини хоҳлагандим. Кейин либослар дўконини очдик. Аммо иши қийин экан. Ҳозир тадбиркорлик фаолияти билан шуғулланаяпман.\n– Ўғлингиз ҳам улғайиб қолди. Унга нисбатан талабчанмисиз?\nЗ: – Қаттиққўллигим бор.\nН: – Бола тарбиясида ниҳоятда талабчан. Ўғли, онасининг кўз қарашидан ўзи учун керакли хулосани чиқариб олади. Баъзан кўнглим бўшаб кетади-ю, ўғил болани тергаб туриш керак деб қўяман. Премьераларда ўғли билан бирга ўтирамиз. Бирор саҳнада Зарина йиғласа, жаҳли чиқади, «Нега ойим йиғлаяпти?» деб.\n– Фарзанд кўргач кўнгилчан оналардан бўлсангиз керак?\nН: – Ким билади дейсиз? (кулади).\n– Актрисалар орасида ҳеч кимни ўзингизга рақобатчи деб ҳисобламас экансиз, Зарина?\nЗ: – Рақобатчи деб билмаслигим чин. Аммо бу менсимаслик эмас. Улар мен учун ҳамкасб. Ҳар бирининг ижодини ҳурмат қиламан.\n– Лекин санъаткорлар орасида бирорта ҳам дугонангиз йўқ!\nЗ: – Ҳа, шундай.\nН: – Менинг олдимда шундай деяпсан-а?!(кулади)\nЗ: – Сендайи йўқ, Нигор. Асосан эркак санъаткорлар билан дўстман. Шоҳруххон, «Беном»даги йигитлар. Бир қозонда қайнаётганларнинг ҳақиқий дўст бўлишига ишонмайман. Ролга тасдиқлашлари учун ўзини ҳар куйга соладиган актрисаларни ҳам тушунмайман. Мен учун бу уят!\n– Бирор ҳамкасбингиз ролингизга даъво қилса, ҳам бериб қўяверасизми?\nЗ: – Курашмайман! Мағрурлигим бор. «Шу роль учун қанча талашди-я...» деган сўзларни айтишларини истамайман.\n– Одамларнинг гап-сўзидан қўрқасизми?\nЗ: – Йўқ, бу нарсалар мени чўчитмайди. Лекин паст кетишни истамайман. Профессионал режиссёр ролда мени кўролдими, тамом, фикрини ўзгартирмайди. Иккиланиб турганида қарорини ўзгартиришини тўғри тушунаман. Лекин тасдиқлаб бўлгач, актриса алмаштириш тўғри иш эмас, назаримда. «Шамолларда қолган ҳисларим» фильмини кўргансиз-а?! Мана шу картинадаги бош қаҳрамон образи аслида Вивьен Лига тегишли бўлмаган. Унга бошқа бир актрисани тасдиқлашган экан. «Съёмка»га икки кун қолганида фильм режиссёри Вивьенни кўриб қолиб, уни ролга олади. Чунки бу айнан Вивьенга мос образ эди. Агар бунақа ҳолатлар бўлса, тўғри қабул қиламан.\n– Ҳаётда ҳам феълингиз шундайми?\nЗ: – Ҳар қандай вазиятда ҳам паст кетмайман. Қийналсам ҳам. Нотаниш инсонларга нисбатан балки «Майли, қўявер» дерман. Лекин яқин инсонларим дилимни оғритса, баридан воз кечаман.\n– Тасаввур қилинг, агар шундай имкон берилса, ҳаётингизнинг қайси даврини қайта ижро этардингиз?\nЗ: – ...бу ҳақда эслашни истамасдим. Ҳаётимиздаги ҳар бир воқеа сабоқ. Ҳар бир зарбанинг бир ҳикмати бор.\n– Дугонангиз пунктуал инсонми?\n– Баъзан кечикиб юради.\n– У ҳақида учта факт айтинг.\n– Меҳрибон, ишонувчан ва яхши фарзанд. У ота-онаси истагандек бўлолди, уларни рози қилолган қиз. Бу борада ҳеч бир шубҳага ўрин йўқ.\n– Кўнгилчан, соддалиги бор.\n– Нигоранинг энг севимли фильми?\n– Қайта-қайта кўрадигани... эслолмадим.\n– Болаликдаги кумирлари?\n– Майкл Жексон ижодини кузатарди.\n– Сиздан яширган сири борми?\n– Энг катта орзуси?\n– Айтаверайми?! Голливудда қўшиқ куйлаш!


Айрим вазирлик, идора ва ҳокимликлар ОАВдаги материалларга ўз вақтида муносабат билдирмаяпти, деди сенатор Маҳмуд Парпиев 20 ноябрдаги ялпи мажлисда. У баъзи ҳолларда давлат органлари фақат ўзига яқин ОАВнигина матбуот анжуманларидан бохабар қилаётганини танқид қилди.\n«Давлат ҳокимияти ва бошқаруви органлари фаолиятининг очиқлиги тўғрисида»ги қонуннинг бажарилиши Олий Мажлиси Сенатининг 9-ялпи мажлисида кўриб чиқилди. Бу ҳақда Kun.uz мухбири хабар бермоқда.\nСенатор Маҳмуд Парпиев қилинган ишлар қаторида йўл қўйилган камчиликларни ҳам санади.\n«2020 йилнинг ўтган даврида ҳокимият ва бошқарув органлари томонидан ўтказиладиган оммавий тадбирларни (мажлис, учрашув, матбуот анжуманлари ва ҳоказо) ўтказиш ҳамда ОАВни хабардор қилиш тартиби ишлаб чиқилмаган. Оқибатда ОАВ вакиллари бу тадбирлардан бехабар қолган.\nИккинчидан, ҳокимият ва бошқарув органларида фақат ўзига яқин ОАВни хабардор қилиш ҳолатлари юзага келган.\nМаҳаллий ҳокимликлар қабул қилаётган қарор лойиҳаларининг нафақат аҳоли ўртасида, балки ОАВ вакиллари ўртасида ҳам муҳокамаси ташкил этилмаган», – деди Маҳмуд Парпиев.\nСенатор бу борада ҳудудлар мисолида ахборот хизматлари фаолияти таҳлили ва вазирликларнинг ОАВ мурожаатларини эътиборсиз қолдираётгани бўйича ҳам гапирган.\n«Ғаллаорол, Чуст, Наманган, Фарғона, Олтиариқ ҳамда Пастдарғом туманлари ҳокимликларининг веб-сайтларида «Фуқароларнинг мурожаатлари» бўйича рукн умуман ташкил этилмаган.\nҚонунга кўра, ҳокимият ва бошқарув органларининг расмий веб-сайтларида жойлаштирилган фаолиятга оид маълумотлар янгилаб борилмаган. Айрим рукнларга эса маълумотлар умуман жойлаштирилмаган.\n5 та давлат органи ва ташкилотининг расмий веб-сайтлари мавжуд эмас», – деди у.\nҚайд этилишича, ўрганилган ҳокимият ва бошқарув органлари мутасаддилари томонидан ахборот тақдим этиш учун мансабдор шахс белгиланмаган, фаолият очиқлигини бузган мансабдор шахсларга эса чора кўриш механизми йўқ.\nПарпиев бу борада таҳлил қилинган 113 нафар матбуот котибидан 12 нафарининг (11 фоиз) иш натижалари юқори, 55 нафари (47 фоиз) ўрта даражада баҳоланган бўлса, 20 нафари (18 фоиз) қониқарли, 26 нафарининг (23 фоиз) фаолияти паст даражада деб топилганини таъкидлади.\n«Давлат ҳокимияти ва бошқаруви органларининг расмий веб-сайтларида жойлаштирилган ахборот-маълумот материалларда имловий ҳамда грамматик хатолар сақланиб қолган.\nАйрим вазирлик, идоралар ва ҳокимликлар ОАВ орқали мурожаатларга ўз вақтида муносабат билдирмай келмоқда. Танқидлар бўлмоқда, аммо уларга жавоб йўқ. Бундай ҳолатлар, афсуски, вазирликларнинг обрўсини туширишга олиб келиб, одамларда ислоҳотлар тақдирига ишончсизлик кайфиятини келтириб чиқариши мумкин.\nЎрганишлар натижасида аниқланган муаммо ва камчиликлар тизимли эканини ҳамда уларнинг ечими туб ўзгаришларни талаб қилишини кўрсатади», – деди Сенатнинг Фан, таълим ва соғлиқни сақлаш масалалари қўмитаси раиси ўринбосари Маҳмуд Парпиев.\nМажлисда аниқланган камчилик ва муаммоларни ҳал қилиш бўйича Сенатнинг тегишли қарори қабул қилинди.


Россия ва Украина терма жамоалари 2016 йилги Европа чемпионати қуръа ташлаш жараёнида бошқа-бошқа гуруҳларга ажратилади\n00:56 / 17.11.2015\nФутбол бўйича Россия ва Украина терма жамоалари 2016 йилги Европа чемпионати қуръа ташлаш жараёнида бошқа-бошқа гуруҳларга ажратилади. Бу ҳақда ТАСС ахборот агентлиги мухбирига УЕФА матбуот хизматида маълум қилинди.\n“Агар Украина терма жамоаси Европа чемпионати финал босқичига чиқса, у Россия билан гуруҳ босқичида ўйнамайди, чунки ҳали ҳам УЕФА фавқулодда қўмитасининг тақиқлови мавжуд. Бироқ Россия ва Украина плей-офф босқичида тўқнаш келиши мумкин”, деб айтилди хабарда.\nУкраина терма жамоаси 17 ноябрда Европа чемпионатига йўлланма олиш ҳуқуқини қўлга киритиш учун Словения билан жавоб учрашувини ўтказади. Львовда бўлиб ўтган биринчи учрашув украиналикларнинг 2:0 ҳисобидаги ғалабаси билан якунланганди. Россия терма жамоаси эса саралаш босқичида ўз гуруҳида 2-ўринни эгаллаб, мусобақага тўғридан-тўғри йўлланма олган.\nБундан ташқари, Россия ва Украина қуръа ташлаш пайтида битта саватчадан жой олиши мумкин. Бу агар ирландлар плей-офф босқичида Босния ва Герцеговина термасини мағлуб этса содир бўлади. Биринчи ўйин 1:1 ҳисоби билан якунланган, жавоб учрашуви Дублинда бўлиб ўтади.\nЕвропа чемпионати финал босқичига қуръа ташлаш маросими Парижда 12 декабрда бўлиб ўтади.


«Дафтар хошиясидаги битиклар» билан танишишда хакикий мухлисларга хос кизикувчанлик билан давом этамиз. Битиклардан бири «Конун» деб номланади ва унда хукук ва мажбурият хакида фикр юритилади. Тушинарли булмоги учун мазкур битикни тулигича келтирамиз: «Дарё киргоги иккита булиши бежизмас.унг киргок куласа хам, сул киргок куласа хам тошкин булиб офат руй беради.\nКонуннинг киргоги иккита булиши хам бежизмас. Бири — хукук, бири —мажбурият. Хукук деган киргок куласа, инсон кулга айланиб , офат руй беради. Мажбурият деган киргок куласа, юрт талатуп булиб, офат руй беради…»\nХурматли халк ёзувчимизнинг хукук ва мажбурият хакидаги танишганимиз мулохазалари хам тоталитар, авторитар режимларга хос алимсокдан колган сафсата булганлиги учун хам у кишининг хｃкукий савияларини хам накадар юксак эканлигини курсатиб турибдＸ.\nЭнг ёмон томони шундаки, худди мана шу кишиларнинг дунёкарашлари, фикрлашлари бугунги кундаги сиёсатимизда, конунларимизда уз аксини топмокда.\nКизиги шундаки , улар узларини пайгамбарлардан хам улуг деб билишади. Улар радио, телевидение ва матбуот оркали халкни тарбиялашади, халкка ургатишади, халкка уктиришади. Нафакат уктиришади, балки, хохласалар ранг-баранг ва хилма-хил фикрлашни талаб килишади, хохласалар шиддат билан бошлаган ура-ураларини кандай бошлашган булса шундай унутишади. Бирок на радио, на телевидение, на мамлакатдаги 500 дан ортик газета ва журналларнинг биронтасида хам уларни фикрларини инкор килувчи фикр, лоакал шубха билдирувчи фикр билдирилмайди. Улар бундан хечам ажабланишмайдилар. Чунки, улар хеч качон хато килишмайдилар.\nБу нафакат ёзувчининг, балки, Узбекистон халк депутатининг канун хакидаги мулохазаларидир. Ухшатишларини каранг. Дарёни киргоги иккита булармиш!\nПоляк каламкаши Морек Новицкийнинг хукук ва мажбурият хакидаги мантикли мулохазалари кишида гуёки, тилда шуролар даврини бурукситиб сукаётганлари билан аслида акидаларига содик,хали-хамон могор босган гояларини узгартираолмаган акидапарастлар устидан ках-ках уриб кулиб ёзилгандек рух уйготади.\nКелинг, энди Морек Новицкийнинг хукук ва мажбурият хакидаги мулохазалари билан танишайлик:\n«Яна битта тез-тез учраб турадиган шубхасиз муаммо бор. Купчилик конституциялваримизда хукук ва мажбурият кетма-кет бир жойда келади. Олайлик, менинг хукукларим хакида Польша конституциясида нима дейилганлигини. У фукароларнинг хукук ва мажбуриятлари деб аталади. Хатто мактаб конунларида хам «укувчининг хукук ва мажбуриятлари» дейилади. Бундан агар сен мана «шу-шу» бурчларингни бажарсанг, биз хукумат сенинг хукукларингни кафолатлаймиз деган маъно уфуриб турибди. Бу эса, инсон хукуклари нуктаи-назаридан бориб турган сафсатадир! Нега? Менинг хукук ва эркинликларим мен инсон булганлигим учундир. У менинг инсоний кадр-кимматимдан келиб чикади. Ха, албатта менинг давлат олдида мажбуриятларим бор, бирок бу бутунлай бошка масала. Бу масалалар биз кандай давлат курганимиз ва унга кандай хукукларни берганлигимиз окибатидир. Бу ерда хеч кандай фалсафий асос булиши мумкин эмас. Ва мендаги хукук ва эркинликлар мажбуриятларимни бажариш, бажармаслигимдан катъий назар мавжуддир. Давлат кайсидир мажбуриятимни бажармаганлигим учун жазолаши мумкин. Бирок хукукни мажбуриятга хеч кандай алокаси йук».\nБу ерда изохга хожат булмаса керак.\nТавба, дарёнинг киргоги иккита булармиш.\n« Ўзгармаган мавзулар Пулат Ахунов »


Самарқанд давлат университетида 17 та янги йўналиш очилди, энди 2980 нафар талаба қабул қилинади - zarnews.uz\n– Янги ўқув йили учун абитуриентлар бакалаврлар тайёрлаш бўйича 50 та йўналиш учун рўйхатдан ўтмоқда, – дейди университет қабул комиссияси масъул котиби Р.Мирзаев. – Ўтган йили абитуриентлар ўз хоҳишига кўра мавжуд 34 та йўналишдан бирига ҳужжат топширган эди. Яъни, битта йўналиш камайди ва 17 та янги йўналиш тури қўшилди. Магистрлар тайёрлаш учун ҳам жорий йилдан бошлаб 50 та йўналиш ташкил этилди. Шунга кўра, университетга 2019-2020 ўқув йилида бакалаврлар тайёрлаш учун 2980 нафар абитуриент талабаликка тавсия этилади. Магистрлар тайёрлаш бўйича эса 322 нафар киши қабул қилинади.\n– Филология факультетининг ўзбек тили йўналишида ўқиш учун рўйхатдан ўтдим, – дейди ургутлик Ж.Фатуллаев. – Ўтган йили ҳам коллежни тугатиб, шу йўналишга ҳужжат топширгандим, аммо омадим келмаганди. Бироқ бу йил катта умид билан ҳаракат қиляпман. Бу йил ҳужжатбозликнинг камайгани жуда қулайлик туғдирди. Қолаверса, бир нечта жойда абитуриентларни рўйхатдан ўтказиш амалга оширилаётгани боис ҳамманинг ҳужжати осонгина расмийлаштириляпти.\nУниверситетда сиртқи таълим шаклининг 14 та йўналиш (олдинги йили 11 та эди)га абитуриентларни қабул қилишга тайёргарлик ишлари давом этмоқда. Мазкур таълим шаклида янги ўқув йили учун 900 нафар талабани қабул қилиш режалаштирилган бўлиб, абитуриентлардан ҳужжат қабул қилиш жорий йилнинг 1 июлидан 30 июлига қадар давом этади. Шунингдек, кечки таълим шаклига ҳам 260 та ўрин бўлиб, абитуриентлар 5 та йўналишдан бирига ҳужжат топшириши мумкин. Ўтган ўқув йилида мазкур таълим шаклига 200 нафар абитуриент 4 та йўналиш бўйича қабул қилинган эди.\nP/S: Самарқанд давлат университетида очилган 17 та янги йўналиш бўйича батафсил хабар берамиз. Сайтимизни кузатиб боринг.\nСамДУнинг педагогика институти ташкил этилади


Сармоя учун энг фойдали қимматбаҳо тошлар аниқланди\nСармоя учун энг фойдали қимматбаҳо тошлар...\n11.10.2019 12:14 0 1505\nРангли қимматбаҳо тошлар охирги йилларда бриллиантлардан тезроқ қимматлашмоқда, лекин айнан бриллиантлар сармоя учун мақбул танлов бўлиб қолмоқда, деб хабар берди «Лента» «Forbes»га таяниб.\n«Knight Frank» компанияси мутахассисларининг таъкидлашича, ўтган ўн йил давомида бриллиантлар 113 фоизга, рангли қимматбаҳо тошлар эса 112 фоизга қимматлашган. Бироқ рангли қимматбаҳо тошлар йилдан-йилга оммалашиб бормоқда. Аналитиклар фикрича, айниқса, бозорда ёқутнинг ўсиши максимал даражага етган. «Gemfields»нинг боши директори Шон Гилбертсон сўзларига кўра, 2009 йилдан бошлаб дунё бўйича ёқут ёки зумраднинг баҳоси рангсиз бриллиантлар баҳосидан ошиб кетган.\n— Яқинда сапфирлар ҳам нарх борасида бриллиантлардан ўзиб кетишига шубҳа қилмайман, — дейди у.\nАйни вақтда бозордаги асосий тенденция — табиий тошлар ўрнини сунъийлари эгаллаши. Бир вақтнинг ўзида табиий тошларни ишлаб чиқариш қимматлашмоқда: Бу захираларнинг камайиши ҳамда янги конларни қазишнинг баҳоси ошиши фонида юз бермоқда.\n— Бозор сунъий тошларга тўйгач табиий тошлар яна қимматлашади, — дейди «Россия заргарлар гильдияси» ассоциация директори Эдуард Уткин.\nШу билан бирга, аналитиклар бриллиантлар ўзининг инвестицион жозибасини сақлаб қолаётганини таъкидлашмоқда. «Arbat Capital» директори Алексей Голубович тақинчоқларга эмас, айнан тошларга сармоя киритишни маслаҳат берган: одатда уларни дилерлардан ёки кимошди уйларидан харид қилишади.\nзумрад бриллиант сармоя ёқут қимматбаҳо тош\nЖамият 20/01, 22:18\nХориж 25/10, 09:36\nЯпонияда қиймати 1,8 млн долларга тенг бриллиант ўғирланди


«Марҳумнинг ўлимига умуман алоқам йўқ» – Гулжаҳон Йўлдошева судда кўрсатма берди\nТошкент вилоятининг бош инфекционисти Гулжаҳон Йўлдошевага нисбатан жиноят иши юзасидан суд жараёнлари давом этмоқда. 14 декабр куни навбатдаги суд мажлиси бўлиб ўтди. Бу ҳақда Kun.uz мухбири хабар беради.\nАввалги суд мажлисида сўроқ қилинган шифокорлар коронавирусдан вафот этган бемор (марҳум) Фаррух Рустамовнинг бошқа шифохонага кўчирилишида Йўлдошеванинг тўғридан тўғри аралашуви бўлмаганини айтишган эди.\nБу галги суд мажлисида Гулжаҳон Йўлдошеванинг коронавирусга чалинган бемор (марҳум) Рустамовнинг бошқа шифохонага кўчирилишига доир вазият, шунингдек, бюджет маблағларини талон-торож қилинишига доир айбловлар юзасидан кўрсатмалари тингланди.\nЙўлдошева ўз кўрсатмаларини унга қўйилган энг катта айблов, яъни одам ўлиши билан боғлиқ жиноят содир этганликда айблангани учун айбловнинг 19-эпизодидан бошлади. У бунинг сабабини айнан шу айблов ҳаётини ўзгартириб юборгани ва бир ойдан ошиқроқ вақт давомида қамоқда ётишига сабаб бўлгани билан изоҳлади.\nЙўлдошева марҳум Фаррух Рустамовнинг Тошкент вилояти юқумли касалликлари шифохонасидан вилоят руҳий-асаб касалликлари диспансерига ўтказилишида умуман иштирок этмаганини, бемор бошқа касалхонага ўтказилаётган вақтда шифохонада бўлмаганини таъкидлади.\nШунингдек, пандемия вақтида шифохонада етарлича шароит бўлмагани, оғир беморларга қарашда шифокорлар етишмаганини, ҳар бир бемор билан алоҳида ишлаш имкони бўлмаганини ҳам қўшимча қилди.\nЙўлдошева, шунингдек, унга нисбатан қўйилган давлат бюджети маблағларини талон-торож қилиш билан боғлиқ ҳолатлар юзасидан ҳам кўрсатма берди.\nЙўлдошева ўз кўрсатмасидан кейин давлат айбловчилари ва адвокатлар томонидан берилган саволларга жавоб берди.\nМажлис тафсилотлари билан батафсил Kun.uz'нинг YouTube'даги каналига жойланган видеорепортаж орқали танишишингиз мумкин.\nСуд 17 декабр куни соат 11:00га қадар танаффус эълон қилди.


ШАХСИЯТ (12-қисм) | .:: Vakillik.uz\nHome "Маърифий ислом" ШАХСИЯТ (12-қисм)\nБолага қандай лақаб қўйилса, бола ўшанга ўхшай бошлайди.\nБолага баъзида исмидан кўра унга қўйилган лақаб кўпроқ таъсир ўтказиши мумкин. Ҳатто болалар эркалаб лақаби билан чақирилганда ҳам, бу лақаб илҳомлантирувчи бўлиши керак. Лақаблар бир нечта ва ҳар хил маънони англатса, бола кўпқиррали бўлиб улғаяди. Шуни англаб етишимиз керакки, лақаб – бу боланинг тарихида ота-она из қолдириши мумкин бўлган дастур, ҳаракат рўйхати, қандайдир маънода режа ҳамдир.\nЛақаб – оила тилининг бир бўлаги. Лақаб ёрдамида оилада ўзаро алоқаларни ойдинлаштириш, ишончли қилиш, янада яқинлаштириш мумкин.\nЛекин кўп ҳолларда болага исми ўрнига лақаби билан мурожаат қилишда ҳаддан ошиш уни ўз исми билан чақирганда, унчалик эътибор бермасликка ҳам олиб келади. Бунинг олдини олиш учун болаларга исмининг маъносини тез-тез эслатиб туриш фойдадан холи эмас.\nОта-она ўзи билмаган ҳолда фарзандларига турли лақаблар қўйиш орқали уларда ёмон хислатларга йўл очишлари ҳам мумкин. Эркалаш учун танланган лақаб жуда чиройли, жарангдор, лекин бу сўзнинг замирида салбий феъл-атворга ундовчи жиҳат ётиши мумкин.\nЁнимиздаги спорт мактабида бир боксчи укамиз бор. Ўзи бақувват, гавдали. У баъзида машғулотларга ўғлини ҳам бирга олиб келади. Ўғлини “Кичкина Тайсон” деб чақиради. Ҳалиги бола катта бўлган сари гавдаси ҳам бесўнақайлашиб, ёз пайтлари қорайиб, ҳақиқий Тайсонга ўхшаб қолади. Ўзининг исми Нодиржон, лекин Нодиржон деб чақирсангиз қиё ҳам боқмайди. Аксинча, мени Тайсон дейдилар, деб қўяди.\nШу бола мактабга борди-ю, отасининг ҳаловати бузилди. Бир оёғи мактабда. Ўғли бугун кимнингдир бурнини синдирса, эртага яна кимдир беш-етти сонияда синфдан учиб чиқади. Мактабда ҳам ўзини рингдаги Тайсондай тутар экан. Унга дашном берган мактаб директорига ҳар сафар: “Мен ҳақиқий Тайсонман, буни дадам айтган”, дея жавоб берар экан. Мана, нотўғри лақаб қўйишнинг оқибати… Мана шундай кўнгилсизликлар отага ўғлига ўзи билмаган ҳолда бошқаларга нисбатан қўпол муомала қилишга рухсат бериб қўйганини англатди. Ота-онаси бу лақабдан воз кечиб, ижобийсига алмаштиришди. Аксарият ҳолларда исми билан мурожаат қила бошлашди. Боланинг хулқи яхши томонга ўзгара бошлади.\nАгар болага унга қўйилган лақаб ёқмаса, унинг бу истагини ҳурмат қилиш керак, ёқмаган лақабдан воз кечиш зарур.\nУнутманг, боладаги сифатлар унга қўйилган исмларга қараб ўзгаради.\nАввалгиБутунжаҳон араб тили иттифоқи Марказий кенгаши аъзолигига ўзбек олими сайланди\nНавбатдагиУЧ МУБОРАК ОЙ ДАВРИ БОШЛАНДИ\n30.06.2017 й. Исломда бегуноҳ одамнинг жонига тажовуз қилиш улкан гуноҳ!\nЯнги туғилган чақалоққа “Азроил” ёки “Жаброил” деб исм қўйиш жоизми?\nЎзбекистонда ” Ислом энциклопедияси” нинг биринчи жилдининг чоп этилиши Уммон ОАВ...


Иброҳим Ҳаққул: “Ижтимоий-сиёсий-маънавий иккиюзламачилик – энг катта кулфатлардан биридир” « Ўзбекистон Халқ Ҳаракати\n03 September 2018 - 15:19\nФилология фанлари доктори Иброҳим Ҳаққул биз билан суҳбатда “Ижтимоий-сиёсий-маънавий иккиюзламачилик – миллат ҳаётидаги энг катта кулфатлардан биридир, балки биринчи ўринда турадиган энг катта кулфат шу бўлиши ҳам мумкин“, дея ўтган даврларга ташхис қўяди. Шунингдек, адабиётшунос ушбу суҳбатда 20-аср ўзбек адабиёти вакилларининг фожиаси билан бирга миссияси ҳақида ҳам фикр юритади.\nTuron24: Суҳбат аввалида янги тарихимизни қисқача сарҳисоб қилсак, нима дейсиз?\nИброҳим Ҳаққул: Нима бўлганда ҳам муз кўчди… Аммо қисқа даврда янги раҳбар катта ишларни амалга оширишга улгурди, айни пайтда душманларини ҳам ҳаддан зиёд кўпайтириб олди. Атрофида “дўст” қиёфасида ликиллаб юрган амалдорларнинг аксарияти ғирт душман-да! Улар каттанинг тойиб кетишини пойлаб юрибди…\nT24: Шахс ва ижодкор… Ижодкор шахсининг жамиятдаги ўрни ҳақида жиддий ўйлаб кўриладиган вақт келмадими?\nИ.Ҳ.: Шахс ҳақидаги муаммо – адабиётимиздаги бош муаммо, лекин ҳал қилинмаган муаммодир. 1937 — 1938-йилларда айнан шахс қатағон қилинган, 1950 йилда шахс энди-энди бош кўтара бошлаган заҳоти қайтадан қувғин қилинади. Шахс нима дегани? Ўзини ва ўзлигини англаган одам шахс бўлади. Миллати билан, ватани билан, адабиёти билан қаттиқ боғланган бўлади шахс. Ҳар қандай оғир ва енгил шароитда кўпчиликка ўрнак бўладиган киши – шахс. Ҳар қандай мураккаб шароитда ҳам йўлини қилиб ҳақиқатни ифодалайдиган одам – шахс. Шахснинг зиммасидаги масъулият жуда катта бўлади. Талантли шоир ва ёзувчиларда шахсият шаклланмаса, у талант юкини кўтара олмайди, адабиёт учун кўзланган ишларни қила олмайди. Адабиёт учун шахс керак. Атоқли адибимиз Шукур Холмирзаев ҳам бир пайтлар матбуотда эълон қилган мақоласида “Ёзувчи шахс бўлиши керак” деб ёзган эди. Шахсни юзага чиқариш, шахс сифатида ўзини кўрсатиш ниҳоятда оғир масала. Бунинг учун жасоратли ва талантли бўлиш керак, миллат учун ҳар доим тўғри гапни айтиш керак бўлади. Бу жуда катта юк, юкнинг залвори ҳам унча-мунча одамни қўрқитиб юборади.\nT24: Адабий танқид масаласида нима дейиш мумкин, Иброҳим ака?\nИ.Ҳ.: Адабиёт бўлмаса, адабий танқид қаердан пайдо бўлади! Адабиёт сўндими, адабий танқид ҳам ўз-ўзидан сўнади. Адабий танқиднинг материали адабиёт бўлгач, ундан куч олади, унга монанд равишда ривожланади. Адабиёт сўнганидан кейин адабий танқид ҳам ўз-ўзидан тўхтади, ҳозир адабий танқид ўз ҳолича мустақил фикр билдириш қувватига ҳам эга эмас. Ҳатто советлар давридаги танқидчиларнинг фидойилигини ҳам бугунги мунаққидлардан топиб бўлмайди, ҳамма нарса аллақачон бой берилган.\nT24: Адабий анъаналарнинг ижодкор шахсиятига таъсири жуда жиддий бўлади шекилли. Анъаналардан қутулиш керакми ёки анъаналарга содиқ бўлган маъқулми?\nИ.Ҳ.: Мен яқинда “Адабий анъана ва Ғафур Ғулом ижоди” мавзусида бир мақола ёздим. Бу мақола бировларга ёқса, бировларга ёқмаслиги мумкин. Мен Ғафур Ғуломни оқламоқчи эмасман, лекин қораламоқчи ҳам эмасман. У қандай бўлса ўша ҳолида, ўша ҳолатида кўриб талқин, тадқиқ қилмоқчиман. У қандай ҳолатда ижод қилди? Ижодига қараб қандай хулоса чиқариш мумкин? Муроджон, ҳозирги ёш маддоҳ шоирларда миллий шуур йўқ, ишонаверинг! Уларга бир қарасангиз, чала бахшига ўхшайди. Яна бир қарасангиз, чала ўйинчига ўхшайди.\nT24: Ҳозирги ёш шоир-ёзувчилар билан сизнинг авлодингизга мансуб ижодкорлар орасида қандай фарқлар бор? Ўхшаш томонлари йўқми?\nИ.Ҳ.: Энди тасаввур қилинг: мана бу ерда Рауф Парфи бор, сал нарида Омон Матжон бор. Сал нарида Муҳаммад Юсуф билан Сирожиддин Саййидни тасаввур қилайлик. Ва икки авлод вакилларининг классик адабиёт билан жаҳон адабиёти тажрибасини ўрганганлик даражасини қиёслаб кўринг-чи! Мутлақо бошқа-бошқа манзараларга дуч келасиз, ер билан осмонча фарқни кўрасиз.\nT24: Рауф Парфи умрининг охирида ёзган шеърларида ҳаётининг концепсиясини тўла-тўкис очиб бергандай, адабий таҳлилчиларга иш қолдирмади гўё. Рауф Парфи сўнгги асарларида гўё ҳаётдаги миссиясини очиқлайди: Яссавий, Навоий метафизикаси, космогониясига уйғун келган янги ва оддий шаклда замон руҳи кайфиятини айтади. Сиз Муҳаммад Солиҳни “Рауф Парфининг энг собит талантли шогирди” деб айтдингиз, шу ўринда Муҳаммад Солиҳнинг, адашмасам, 1976 йили ёзган “Сен – қушсан, хабаринг йўқ бу сирдан…” деб бошланувчи катта бир шеъри мумтоз адабиёт анъанасини янги шаклда давом эттирганини ёдга солади. Узр, фикрингизни бўлганим учун.\nИ.Ҳ.: Солиҳ устозга тақлидчи шогирд даражасида қолиб кетмади, ўзи ҳам миллий адабиётимизга янгилик олиб кирди. Солиҳ шеърларида ўзига хос усулда халқ дардини баралла айта олди. “Ирония — заҳарханда” ифодалар орқали залворли миллий ғоялар, миллий дард зукко ўқувчига тақдим этилади.\n“Адабиёт атомдан кучли, аммо унинг кучини ўтин ёришга сарфламаслик керак”, деган эди Абдулла Қаҳҳор. Афсуски, узоқ йиллар адабиётнинг кучи билан фақат ўтин ёрдик, холос.


Саудия Арабистони тарихида илк бор малика ҳибсга олиндиHaqida.net\nHome Dunyo Саудия Арабистони тарихида илк бор малика ҳибсга олинди\nСаудия Арабистони тарихида илк бор малика ҳибсга олинди\nСаудия Арабистонида ҳокимиятнинг юқори доираларида коррупцияга барҳам бериш бўйича ўтказилаётган кампания доирасида маликалардан бири Рим бинт ал-Волид ибн Талал 8 ноябрда ҳибсга олинди. Бу ҳақда Arabi21 нашри хабар бермоқда.\nАввалроқ коррупция ва пул ювиш айби билан маликанинг отаси, халқаро инвестор, дунёнинг энг бой одамларидан бири Ал-Волид ибн Талал ибн Абдулазиз ол Сауд ҳибсга олинганди.\nСаудия Арабистонида қироллик оиласи аъзоларининг ҳибсга олиниши коррупцияга қарши кураш билан тушунтирилаётган бир вақтда, ғарбда бу кампания валиаҳд шаҳзода Муҳаммад бин Салмоннинг сиёсий рақибларини бартараф этиш билан боғланмоқда.\nШаҳзода Ал-Волид ибн Талал қирол Салмоннинг жияни ҳисобланади. У ўзининг бойлигини инвестиция лойиҳалари ва акциялар харид қилиш орқали тўплаган. Шаҳзода уч марта ажрашган бўлиб, ҳибсга олинган малика унинг биринчи турмушидан қизи ҳисобланади.\nШаҳзода Ал-Волид Саудия Арабистони асосчисининг набираси бўлганига қарамасдан, сиёсатдан четда юрган ва барча эътиборини халқаро корпорациясига қаратган. Ўтган йили қирол Салмон уни Саудия Арабистонининг Исроилдаги элчиси қилиб тайинламоқчилиги ҳақида маълумотлар пайдо бўлган.\nШаҳзода 4 ноябрда яна 10 нафар шаҳзода ва бир неча амалдаги ва собиқ вазирлар билан бирга, валиаҳд шаҳзода аксилкоррупцион қўмита бошлиғи этиб тайинлангандан бир неча соат ўтиб ҳибсга олинган.\nСаудия Арабистони маликалари ҳақида гапирилса, улар аввал хорижда бир неча марта жавобгарликка тортилганлар. Мисол учун, 2013 йилда Калифорния штати ҳукумати томондан шаҳзода Абдулраҳмон бин-Насир Ол Сауднинг рафиқаси, малика Машаэл Алайбан уйида африкалик хизматкорни қулликда сақлаганликда айбланганди. Ўтган йил бир парижлик рассом яна бир саудиялик малика устидан полицияга шикоят қилган. Рассом таъкидлагандек, маликанинг қўриқчилари унинг буйруғи билан рассомни боғлаб, маликага тиз чўкишга мажбур қилишган. Маликанинг номи ошкор қилинмаган, бироқ шуниси маълумки, у Саудия Арабистонини 1975 йилдан 1982 йилгача бошқарган собиқ қирол Холиднинг яқин қариндоши бўлган.\n2001 йилда АҚШнинг Орландо шаҳрида Саудия Арабистонининг яна бир собиқ қироли Фахднинг жияни Бинах Ол Сауд панжара ортига тушган. Унга индонезиялик хизматкорига зўравонлик қўллагани туфайли 15 йиллик қамоқ жазоси хавф солган. Хизматкорнинг айтишича, малика уни мунтазам дўппослаб келган. Малика бир кеча панжара ортида ўтказгач, 5 минг доллар гаров эвазига озодликка чиқарилган.\nМассачусетс штатида яшаган малика Хана ал-Жадар 2006 йилда хизматкорларига ойига 300 доллар тўлаб, уларнинг меҳнатидан деярли узукун фойдаланишда айбдор деб топилган. Шу сабаб малика шартли равишда икки йилга озодликдан маҳрум этилган ва АҚШдан депортация қилинган.\nШавкат Мирзиёев Имом Бухорий мажмуасига борди


Унутилмас лаҳзалар | QISHLOQ HAYOTI\nОктябрь 26, 2017 Marks Yusupov\tМаданият ва маънавият\nШароф Рашидов ҳақида хотиралар\nЎтган асрнинг 70-йиллари эди. Қўшработ туманидаги “Қўшработ” совхозига Шароф Рашидов ташриф буюрди. Юрт раҳбари мамлакатдаги ижтимоий-иқтисодий ривожланиш кўлами, янги лойиҳаларни амалга ошириш ва аҳоли турмуш шароитлари билан танишиш мақсадида доимо ҳудудларни айланиб, халқ билан суҳбатлашиб юрардилар. Ўшанда биз, ёшлар ҳам оқсоқоллар ва аҳоли қатори у киши билан учрашиш бахтига муяссар бўлганмиз.\nШароф Рашидов ҳамма билан, хусусан, ёшлар билан ҳам қўл бериб сўрашди. Деҳқонлардан қишлоқ хўжалигининг аҳволини, аёллардан уй-рўзғор шароитларини, биздан билим сирлари, қандай китоблар ўқишимизни батафсил сўраб, жавобларни диққат билан эшитди. Шундан сўнг қимматли маслаҳатлар, тавсиялар берди. Узоқ давом этган суҳбатдан кейин барчамизга яхши тилакларни тилаб, самимий хайрлашди.\nШароф Рашидов билан кўришганимиздан кейин биз кўп йиллар фахрланиб, ифтихор туйғулари билан қанотли қушлардек учиб яшаганмиз ва тиришқоқлик билан ўқиганмиз. Ўша йилларда биз Шароф Рашидовнинг “Ғолиблар”, “Бўрондан кучли”, “Қудратли тўлқин”, “Кашмир қўшиғи” каби асарларини катта қизиқиш билан ўқиб, ўзаро муҳокама ҳам қилиб улгурган эдик.\nШароф Рашидов Ватанимизнинг барча ҳудудларида бўлгани каби қўшработликлар хотирасида ҳам ўчмас из қолдирган сиймо эди. У киши нурли, зиёли раҳбар эдилар. Юзларидаги нурдан миллионлаб кўнгиллар баҳра оларди. Ўта маданиятли инсон эканлиги муомаласидан ва суҳбатидан кўриниб турарди.\nТақдир тақозоси билан Тошкент шаҳрида олий ўқув юртида ўқиб юрганимизда даҳшатли зилзиланинг гувоҳи бўлдик. Институтни битираётган пайтда эса зилзила туфайли вайрон бўлган пойтахтимизнинг гуллаб-яшнаган, кўркам шаҳарга айланганининг ҳам гувоҳи бўлдик.\nИлм-фан ривожи учун академиклар шаҳарчаси, талабаларнинг барча эҳтиёжлари ҳисобга олинган талабалар шаҳарчаси, бир қанча йирик даҳалар, метро ва бошқа иншоотлар қурилди.\nБунёдкорлик ишларида Шароф Рашидовнинг жасорати, мамлакатимиз келажаги учун беқиёс ташкилотчилиги намоён бўлди.\nИнститутни имтиёзли тугатган битирувчилар қаторида менга Ўзбекистон Фанлар академиясининг Физиология институтига фаолият юритиш учун йўлланма беришди. Мамлакат раҳбари томонидан илмга, фанга ниҳоят даражада катта эътибор берилишини академияга келиб чуқур ҳис қилдим. Кўп ўтмай менга Ленинград (ҳозирги Санкт-Петербург)даги И.П.Павлов номидаги Физиология институтига танлов асосида йўлланма берилаётганлиги, илмий ишни ўша ерда академик А.М.Уголев раҳбарлигида давом эттиришимни, барча ташкилий масалалар юқори даражада ҳал қилинганини айтдилар. Академия раҳбарияти ёшларни дунё илмий марказларига юборишни мамлакат раҳбари, шахсан Шароф Рашидов назоратга олганини таъкидлаб, биз, ёшларга Ватанимизнинг ишончини оқлаб, уялтириб қўймаслигимизни қайта-қайта такрорлаб, оқ йўл тилади.\nЛенинградга бориб Шароф Рашидов ниҳоятда узоқни кўзлаб иш қилаётганининг, яъни фаннинг барча соҳалари бўйича хилма-хил мутахассисликларда, чет элларнинг нуфузли олий ўқув юртлари ва илмий-тадқиқот институтларида Ўзбекистондан минглаб стажёрлар, аспирантлар, докторантлар ва илмий ходимлар илмий ишларини давом эттираётганининг гувоҳи бўлдик. Ўн йил ичида номзодлик, докторлик диссертацияларини муваффақиятли ёқлаб, юзлаб илмий мақолалар, монографиялар, ихтиролар, қўлланмалар муаллифи сифатида Ўзбекистонга қайтдик.\nМинг афсуски, бу пайтга келиб Шароф Рашидов шахсига нисбатан тош отишлар бошланган эди. Ҳар бир отилган тош бизнинг юрагимизга келиб тегарди… Чунки бизнинг авлод Рашидовни чин қалбдан севарди, вужудимизда бу зотга нисбатан беқиёс муҳаббат ва эҳтиром бор эди.\nВазият шундай бўлишига қарамасдан камина ТошДУ (ҳозирги ЎзМУ) да декан, ўқув ишлари бўйича проректор лавозимларида хизмат қилганимда Шароф Рашидовнинг самимий, дилкаш, юксак инсоний фазилатлари акс этиб турган катта портрети кабинетимда виқор билан турар эди. Кабинетимга кирган одам борки, бу суратни кўрибоқ у кишининг қалби дарё инсон эканлиги, қаерда бўлмасин атрофида олижаноблик, дўстлик, янги ғоялар, яратувчанлик ҳукм суриши ҳақида мисоллар келтиришарди.Шароф Рашидов ватанимиз, халқимизга фидойилик билан хизмат қилган инсон эди. Ватанимизнинг халқ хўжалиги, илм-фани, маданияти тараққиётида у кишининг ўрни беқиёс.\nШароф Рашидов фақат юрт раҳбари эмас, ёзувчи, донишманд, зиёли киши бўлганлиги учун ҳам республикада фан ва маданиятни ривожлантиришга катта ҳисса қўшган, халқ дарди ва армони билан яшаган шахсдир.\nБугунги кунда Шароф Рашидовдек тарихий шахслар фаолиятига холисона баҳо бериш, тарихий адолатни тиклаш, инсоннинг қадр-қимматини, манфаатини олий қадрият сифатида эъзозлаш учун имконият берган Президентимиздан миннатдормиз.


Назариядан амалиётга – Yoshlar ovozi\nЎзбекистон Республикаси Президенти ҳузуридаги Давлат бошқаруви академиясида Ёшлар муаммоларини ўрганиш ва истиқболли кадрларни тайёрлаш институтининг тўрт ойлик малака ошириш курсларини тамомлаган тингловчилар учун битирув маросими бўлиб ўтди. Унда Давлат бошқаруви академияси ректори Р.Қосимов, Ёшлар иттифоқи Марказий Кенгаши раиси Қ.Қуранбоев ҳамда битирувчилар иштирок этди.\nИнститутга ҳужжат топширган мингга яқин номзодлар орасидан дунёқараши кенг, лидерлик қобилиятига эга 55 нафар тингловчи саралаб олинган эди. Қайта тайёрлов курси ўқув режасига мувофиқ, тингловчилар 12 ҳафта давомида назарий билимга эга бўлди. Сўнг икки ҳафтага турли вазирлик ва ташкилотларда, ҳокимиятларда малака ошириш учун юборилди. Ўқув жараёнида давлат ва жамият бошқарувининг ҳуқуқий асослари, бошқарув психологияси, инновацион менежмент, тизимли таҳлил асослари, инсон ресурсларини бошқариш, бошқарувда лидерлик ва ёшлар психологияси, давлат иқтисодий сиёсати ва бошқа фанлардан назарий билим берилди.\n— Биз давлат бошқарувини ўрганиш билан бир қаторда раҳбарлик тажрибамизни ҳам оширдик, — дейди Энергетика вазирлигида фаолият олиб бораётган тингловчи Мирзоферуз Негматов. — Шахсан мен ўтган тўрт ойда жуда катта ҳаётий тажриба тўпладим. Энди уни амалга татбиқ этишга ҳаракат қиламан.\nТажриба алмашиш, малака ошириш, янгиликка интилиш тараққиётнинг “олтин қоида”си\nҲозирлан, бир шиддат, шаҳд келаётир\nTadbirkorlikni rivojlantirishga qaratilgan seminarlar samara bermoqda\n← Сувсиз яшаб бўлмайди, аммо унинг қадрига қачон етамиз?\n“Ақлли” уй ва ҳожатбарор роботлар →


ЕТТБ делегацияси Тошкентда\nТўлқин 2 февраль куни Европа тикланиш ва тараққиёт банки директорлар кенгаши делегацияси мониторинг ўтказиш мақсадида беш кунлик ташриф билан Ўзбекистонга келди. Тошкент уларни пикет билан кутиб олди.\nБанкнинг Тошкентдаги ваколатхонасидан олинган маълумотга қараганда, 10 кишидан иборат делегацияга директорлар кенгаши ташкилий гуруҳи раиси Торстен Герсфельт (Дания) бошчилик қилмоқда. Уларга ЕТТБ бош котиби Жонни Акерҳолм ҳамроҳлик қилмоқда. Делегация таркибида, шунингдек, Сусуму Фужимото (Япония), Саймон Рэй (Буюк Британия), Марк Салливан (АҚШ) ва Лоран Ги (Швейцария) бор.\nМаълумотда айтилишича, банк 2003 йил март ойида Ўзбекистон учун ўз стратегиясини ишлаб чиққан. Бу стратегияда ЕТТБ Ўзбекистоннинг давлат ва хусусий секторида қандай шароитда асосий инвестор бўлиши мумкинлиги белгилаб берилган. Банк бир йил давомида Ўзбекистонда сиёсий ва иқтисодий ислоҳотларни жадаллаштирувчи етти бошланғич кўрсаткич бўйича мониторинг ўтказиш мажбуриятини ўз зиммасига олган.\nХабарларга кўра, делегация аъзолари ташриф давомида Ўзбекистонда мазкур кўрсаткичлар бўйича (сиёсий тизимнинг очиқлиги ва матбуот эркинлиги, мустақил нодавлат ташкилотларининг эркинлиги, уларнинг рўйхатдан ўтиш ва фаолият кўрсатиш эркинлиги, инсон ҳуқуқлари билан боғлиқ вазият, хусусийлаштириш, шахсий мулк ҳуқуқи ва ҳоказо) ўзгаришларни ўрганади ва баҳо беради. Делегация аъзолари ташриф давомида ҳукумат аъзолари, инсон ҳуқуқлари нодавлат ташкилотлари вакиллари билан учрашади.\nЕТТБ делегацияси ташрифи муносабати билан 2 февраль куни улар жойлашган Интерконтинентал меҳмонхонаси бир гуруҳ инсон ҳуқуқлари ҳимоячилари томонидан пикет қилинди. Улар ўтган бир йил давомида Ўзбекистонда ҳеч қандай ислоҳот ўтказилмагани ва ЕТТБнинг мамлакатга инвестиция киритишига норозилик билдирди.\nПикет иштирокчиси, инсон ҳуқуқлари ҳимоячиси Елена Урлаева айтишича, пикетчилар Ўзбекистонда инсон ҳуқуқларининг бузилаётгани, сўз эркинлиги йўқлиги, коммунал хизмат учун тўловлар ошиб бораётганига банк делегацияси эътиборини жалб этишни мақсад қилган. Бироқ кўпчилик мазкур пикетгача етиб кела олмаган. Уларга номаълум кишилар томонидан тазйиқ уюштирилган.\nПикет иштирокчиси Юрий Коноплёвнинг сўзларига қараганда, норозилик чиқиши қатнашчилари Ички ишлар ва миллий хавфсизлик хизмати ходимлари назорат қилиб турган. Пикет иштирокчиларига улар томонидан ёлланган 10 чоғли йигит ҳужум қилиб, плакатларни йиртиб ташлаган.\nПикет иштирокчиси, иқтисодчи Собир Отамирзаевнинг айтишича, ЕТТБ томонидан ажратиладиган кредитлар оддий халққа ёрдам бермайди.\n“Шахсан мен ЕТТБ делегациясининг бугунги ташрифини мутлақо фойдасиз, деб ҳисоблайман. Чунки ҳозирги кунда асосий масала аҳолининг ойлик маошлари, нафақа бўйича қарздорликдир. Банк тизимимизда хўжакўрсинга олиб борилаётган сохта сиёсат шароитида доллар курси банклар томонидан ойлик маошлар берилмаслик йўли билан сунъий равишда ушлаб турилибди”, деди пикет иштирокчиларидан яна бири, иқтисодчи Виктор Ивонин.


Ўзбекистонлик оғир атлетикачи допинг сабаб спортдан вақтинча четлатилди\n12 апрель, 2019, 09:52 724\nУнинг допинг таҳлиллари ижобий натижа берган.\nХалқаро оғир атлетика федерацияси – IWF хабарига кўра, ўзбекистонлик оғир атлетикачи, жаҳон чемпионати совриндори Рустам Жангабоевнинг допинг намунаси ўсиш гормони (hGH) бўйича ижобий таҳлил натижаларини берган. Бу ҳақда kun.uz сайти хабар бермоқда.\nМаълумот учун: Рустам Жангабоев 1993 йил 25 август куни туғилган, мусобақаларда 105 килограммдан юқори вазн тоифасида қатнашади. 2018 йилги жаҳон чемпионати совриндори, 2017 йил Ашхабодда ўтказилган Осиё ўйинлари чемпиони, Рио-де-Жанейродаги ёзги Олимпия ўйинлари иштирокчиси.


ИҚТИСОДИЙ-ИЖТИМОИЙ ИНФРАТУЗИЛМАНИ ЯХШИЛАШ, ОДАМЛАРНИНГ МУАММОЛАРИНИ ҲАЛ ЭТИШ — ИСЛОҲОТЛАРНИНГ АСОСИЙ МАҚСАДИДИР - Ўзбекистон овози газетаси\n— Ватанни севиш — улуғ фазилат. Ёшларимизни ана шундай фазилатли қилиб тарбиялашимиз керак. Бунинг учун сиз каби мағрур, бақувват йигитлар намуна бўлиши зарур. Ёшлар билан тез-тез учрашиб туриш, уларни миллий ифтихор, Ватанга садоқат руҳида тарбиялашга ҳисса қўшиш керак, — деди Президент.\n— Блоклардан қуриладиган уй тез битади, зилзилага бардошли, таннархи арзон бўлади, — деди Шавкат Мирзиёев. — Ривожланган давлатларнинг барчасида ана шундай уйлар қурилмоқда. Мамлакатимизга блоклардан уй қуриш бўйича замонавий технология олиб келинмоқда. Бу келгусида уй-жой қурилишини кўпайтириш имконини беради.\nСуратларда: Олтиариқ тумани Қапчиғой маҳалласида янгидан барпо этилган «Smart kids» мактабгача таълим муассасаси.


Қирғизистон мактабларида янги хавфсизлик стандартлари жорий этилмоқда\nХалқаро донорлар Қирғизистон мактабларида таълим муҳитини яхшилашга ёрдам бермоқда, дейди лойиҳа мувофиқлаштирувчилари.\n13 март куни олинган ушбу суратда бўр билан доскага чизаётган 21-ўрта мактаб ўқувчилари акс этган. Бу каби ижод учун шароит яратишдан мақсад – таълим муҳитини яхшилаш.(Аскер Султанов)\nБИШКЕК – Қирғизистон ҳукумати хавфсизликка йўналтирилган лойиҳа ёрдамида мактаблардаги таълим муҳитини яхшилашга оид чора-тадбирларни амалга оширмоқда.\n«Қирғизистонда таълим муҳитининг хавфсизлик механизмларини молиялаштириш» лойиҳаси 2017 йил феврал ойида Бишкекдаги БИОМ нодавлат экологик ташкилоти, Германиянинг Бонн шаҳрида жойлашган «Конрад-Аденаур-Стифтунг» нодавлат ташкилоти ваЕвропа Иттифоқи(ЕИ) томонидан ишга туширилган.\nМазкур лойиҳа қисман ЙИнинг 2014-2020 йиллар учун Қирғизистон таълим соҳасига йўналтирилган 70 миллион евролик (5,9 миллиард қирғиз сўми) ёрдам маблағи ҳисобидан молиялаштирилади.\nТаълимни такомиллаштириш бўйича 3 устувор масала\nЛойиҳа уч устувор масалани ҳал қилиш орқали мактаб хавфсизлигини яхшилашг қаратилган: моддий, эгологик ва маънавий хавфсизлик, деди лойиҳа координатори Анна Кириленко Карвонсарой нашрига.\nМоддий хавфсизлик бинолардаги заифликларни бартараф этишни англатади, деди у.\nАтроф-муҳит хавфсизлиги мактабнинг микро-иқлими, ҳаво ва сув сифати, мебел сифати, бинони янгилаш, таъмирлаш ҳамда кўкаламзорлаштиришда қўлланилган маҳсулотларга оиддир.\nМактабларни ҳакерлардан, онлайн таҳдидлардан ваекстремистлар ташвиқотиданҳимоя қилишга, ўқувчи ва ўқитувчи муносабатларини яхшилаш ҳамда зўравонликдан холи феъл-атворни рағбатлантириш маънавий хавфсизликка киради, деди Кириленко.\nКириленконинг сўзларига кўра, ўтган йили лойиҳа доирасида Қирғизистон бўйлаб 21 та мактаб такомиллаштирилган, бу йил эса жами 11 та мактабни яхшилаш мақсад қилинган.\n«Биз айни дамда Бишкекдаги учта синов мактаби – 21, 65 ва 77-мактаблар билан ишламоқдамиз», деди у. «Бу мактабларнинг бирортаси шу уч йўналишнинг бирига ҳам жавоб бермайди.»\nЎқувчилар, ота-оналар ва ўқитувчиларни жалб қилиш\nЛойиҳа ишчилари ва координаторлари ўқувчилар, ота-оналар ва ўқитувчилар билан учрашиб, уларни нимани «хавфсиз» деб билишларини ўрганадилар. Респондентлар ҳаво сифати, потенциал таъмирлаш ишлари ва таклифларни баҳолайдилар.\n«Ўқитувчилар, ота-оналар ва ўқувчилар ўз мактабларини баҳолайдилар», деди у. «Биз режа ишлаб чиққанимиздан сўнг, у мактаб конференсиясида муҳокамага қўйилади, иштирокчилар мактабнинг ўзи мустақил равишда нима қила олишини белгилайдилар. Масалан, ўқувчиларни таълим бериш жараёнига жалб этиш».\nЎқувчиларни мактаб даражасида қарорлар қабул қилиш жараёнига жалб этиш, ушбу мактабларда зўравонлик ва низоларни камайтиришга ёрдам беради.\nКириленконинг сўзларига кўра, психологик хавфсизлик деганда, ўқувчилар ва ўқитувчиларнинг биргаликда ишлашини яхшилаш тушунилади.\n«Биз шунингдек, ўқитувчиларнинг ота-оналар билан биргаликда ишлашига ёрдам бермоқчимиз. Бу ерда гап психологик-педагогик хизмат ҳақида кетмоқда», деди у.\n«Фақат Бишкек мактабларида прихологлар бор, шу сабабли қолган мактабларда ўқувчилар ва уларнинг оила аъзолари билан ишлашга маслаҳатчилар жалб этилади», деди у.\n«Биз болаларнинг кўпроқ ишончини қозонган ижтимоий соҳа ходимлари ва ўқитувчилар психолог бўлиб ишлашларини истаймиз», деди у.\nУнинг сўзларига кўра, болаларда психологик хавфсизлик ҳиссини кучайтиришнинг яна бир йўли - уларга ўқувчилар кенгашларининг бошқарувида иштирок этишга имкон бериш.\nЎқувчиларга ижод учун шароит яратиш ҳам муҳим аҳамиятга эга. «21-мактабдаги баъзи деворларни болалар уларда истаган нарсаларини чизишлари учун ҳозирладик», деди у.\nТаълим муҳитини яхшилаш\nЛойиҳа давомида амалга оширилган ўзгаришлар 21-мактаб учун жуда керак эди, дейди мактаб директори Эркингул Сатибалдиева.\n«Бу ерда эшитиш қобилияти бузилган болалар ҳам яшайди», деди у интернат мактаби ҳақида. «Бу лойиҳа уларнинг ҳаётини сезиларли даражада ўзгартирди.»\n«Синфларда ҳамма нарса эски эди», дейди 21-мактабнинг 9-синф ўқувчиси Руслан Исманалиев. «Икки кишига мўлжалланган парталарда ўтириш ноқулай эди. Гуллар йўқ эди.»\n«Енди ҳаммамизда алоҳида партамиз ва китобларимиз бор. Мактаб таъмирланди», деди у.\nМоддий такомиллаштириш ишлари доирасида мактаб ландшафти ва ёритиш тармоғи яхшиланди, деди Кириленко. У ҳавони тозаловчи ўсимликлар алоҳида эътибор билан танлаганини қўшимча қилган.\nБинога видеокамералар ўрнатилди, синфлар таъмирланди, фоеда иситгичлар ишга туширилди, деди у. Ишчилар оқова сув тизимларини таъмирлаётганини ҳам қўшиб ўтди.\n«Ҳаммаси ўзгарди. Энди биз учун бу ерда таълим олиш янада ёқимлироқ», дейди 9-синф ўқувчиси Анастасия Илясова Карвонсарой нашрига.\nЎзбекистондаги ноқонуний диний мактабларда кузатилган ҳолатлар хавотирга сабаб бўлди\nЁпилгунига қадар, яширин мактабларда талабаларга очлик, зўравонлик ва экстремистик мафкура орқали таъсир ўтказиш ҳолатлари қайд этилгани айтилмоқда.


Арсен Венгернинг қадри ўтмоқда, “Арсенал” яна шонли тарихини қайтара оладими? (мақола) - EFFECT.UZ\n. 18:24 | 18.10.2021\nҲозирда “Арсенал”нинг ишлари ҳавас қилгули даражада эмас. Арсен Венгер жамоани тарк этгандан кейин “канонирлар” ҳаттоки, кучли тўртликка кириши иложсиздек бўлиб қолмоқда. Бунга сабаб нима…?\nМолиявий тарафдан қарайдиган бўлсак “Forbes” нашри 2021 йилги маълумотларига кўра, “Арсенал” дунёдаги энг қиммат футбол клублари орасида саккизинчи ўринда туради ва 2,8 миллиард долларга баҳоланади. “Deloitte” аудиторлик компанияси маълумотларига кўра, 2021 йил январь ҳолатига кўра, “Арсенал” 388 миллион евро даромад билан энг даромадли футбол клублари рейтингида 11 -ўринни эгаллади\nЖамоа тарихига юзланадиган бўлсак:\n“Арсенал” клуби 1886 йил октябрь ойида Лондоннинг жануби -шарқида(Ислингтон шаҳри), Вулвичдаги “Рояль “Арсенал” артиллерия заводида ишчилар томонидан ташкил этилган. Клуб дастлаб “Dial Square” деб номланган.\n1891 йилда клуб профессионал мақомини олгач, у “Вулвич Арсенал” деб номланди. Мухлислар клубни “Вулвич қизиллари” деб ҳам аташган. “Вулвич Арсенал” 1893 йилда футбол лигасига қўшилди ва буни қилган биринчи жанубий жамоага айланди.\n“Арсенал” ўз тарихининг кўп қисмини инглиз футболининг юқори дивизионида ўтказган, 1992 йилда клуб Англия Премьер-лигасининг асосчиларидан бирига айланган. Шунингдек, клуб Англия чемпионатининг 1919 йилдан буён юқори дивизионида ўтказган кетма-кет мавсумлар сони бўйича рекордчи ҳисобланади\n1996 йилда Арсен Венгернинг жамоа бош мураббийи этиб тайинланиши матбуот ва мухлислар учун умуман кутилмаган воқеа бўлди. Ҳамманинг оғзида битта савол “Арсен ким?” ...\nВенгер ўша пайтда Японияда ишлаган ва кам одам у ҳақида эшитган. Ҳеч ким бу одам “Арсенал” тарихидаги энг муваффақиятли мураббийга айланишини тасаввур ҳам қила олмасди. Айнан унинг тавсияномаси бўйича Денис Бергкамп пайтда сотиб олинган.\nАйнан Венгер катта клубнинг замонавий талабларига жавоб бермайдиган, “Хайбери”(38 419) стадионининг ўрнига янги стадион (Эмирейтс, 60 704) қурилиши ташаббускори бўлган. Унинг раҳбарлиги остида кўплаб ёш истеъдодлар жаҳон даражасидаги юлдузларга айланишди. Қолаверса, Венгер “Арсенал”нинг эски зерикарли ўйин услубидан воз кечди. У жамоага ёрқин ҳужумкор ўйинни сингдирди, у умумий самарадорлик билан бир қаторда ортиб бораётган мухлислар қалбини забт этди. АПЛ тарихидаги энг яхши натижани ҳам айнан Арсен Венгер( 2003/04 мавсум 49 ўйинда мағлубиятсиз серия) қайт этган\n“Арсенал” Арсен венгер қўл остида жамоа уч марта Англия чемпиони (1997/98, 2001/02, 2003/04), 7 карра Англия кубоги соҳиби( 1997/98, 2001/02, 2002/03, 2004/05, 2013/14, 2014/15, 2016/17) ҳамда 7 бора Англия супер кубигини (1998, 1999, 2002, 2004, 2014, 2015, 2017) қўлга киритган.\nАрсен Венгер 2018 йил “Арсенал”даги фаолиятини якунлади. Ҳозирда Венгерга Франциянинг “ПСЖ” клуби қизиқиш билдирмоқда.\nУнаи Эмери омадсизлиги\n2018 йил 23 майда Эмери “Арсенал”га бош мураббийи этиб тайинланди. Шартнома 1 июлдан кучга кирди. 2019 йил май ойида Эмери Жамоани Европа Лигаси финалига олиб чиққан биринчи мураббий бўлди. Бироқ, финал учрашувида “канонирлар” азалий рақиби “Челси”га 1:4 ҳисобида ютқазишди. Шу билан бирга, Англия чемпионатида “Арсенал” кейинги мавсумда 5-ўринни эгаллаб Чемпионлар Лигасига ҳам чиқа олмади ва барча кубок турнирларида муваффақиятсизликка учради. Эмери 2019 йил 29-ноябрда истеъфога чиқарилди, ўшанда “Арсенал” турнир жадвалида 8-ўринда эди.\nҲозирда Эмери “Вильярреал” бош мураббийи сифатида иш олиб бормоқда.\nАрсеналнинг собиқ футболчиси, ҳозирда эса мураббийи Микель Артета 2011 йил 31 августда 10 миллион фунт эвазига Лондоннинг “Арсенал” клубига кўчиб ўтди. 2016 йил 16 майда у футболчи сифатида фаолиятини тугатганини эълон қилди.\nКейинчалик унинг ватандоши Пеп Гвардиола уни ўзининг олдига олди. Артета “Манчестер Сити”да ёрдамчи мураббий сифатида ишлади ва кейинчалик ўзининг жонажон жамоаси “Арсенал”га бош мураббийга айланди.\nАртетанинг “Арсенал”даги фаолияти\n2019 йил 19 декабрда Микель Артета Лондоннинг “Арсенал” клуби билан 3,5 йиллик шартнома имзолаган эди. Артета “Арсенал”нинг аҳволини сезиларли даражада яхшилай олмади: жамоа фақат 10-ўриндан 8-ўринга кўтарилди, бу охирги 25 йилдаги энг ёмон натижаси эди. Шунга қарамай, Артета “канонирлар”ни Англия кубогида ғалабага олиб келди (2019/20), улар финалда “Челси”ни мағлуб этишди. Кейинчалик Артета “Ливерпуль”ни пенальтилар сериясида мағлуб этиб (2020), Англия Суперкубогини қўлга киритди.\n“Арсенал” кейинги мавсумни яна 8 -ўринда тугатди ва дастлабки босқичда кубок турнирларидан чиқиб кетди. Артета шогирдлари Европа Лигасидаги ғалаба билан мавсумни янада ёрқинроқ қилишлари мумкин эди, лекин ярим финалда улар турнирнинг бўлажак ғолиби «Вильярреал”га ютқазиб қўйишди. “Топчилар”нинг бундай ўйини 25 йил ичида биринчи марта клубнинг Европа мусобақасига чиқа олмаслигига олиб келди.\n“Арсенал” яна олдинги даражасига чиқа оладими?\nКлуб Англиядаги ўрнини қайтариши учун жамоада имкониятлар етарли. Жамоа ҳозирда АПЛда 11-ўринда бу ,албатта, “Арсенал” мухлисларини хафа қилиши мумкин. Aммо, бу клуб ҳеч қачон жангсиз таслим бўлмайди. Жамоа АПЛда ёмон стартни қайт этган бўлсада, мураббийи Артета буларни ҳисобга олган ҳолда “Арсенал”ни Венгер давридаги даражасига қайтаришга ҳаракат қилади.\nTeglar:"Рояль "Арсенал", Arsen Venger, Arsenal, Forbes


Детройтдаги компания Муҳаммад Али шарафига чиқарган соати коллекциясини намойиш қилди\nАҚШнинг Детройт шаҳрида жойлашган Shinola соатсозлик компанияси чекланган миқдордаги янги коллекциясини афсонавий боксчи Муҳаммад Али шарафига чиқарди. Fashionmag нашрининг хабар беришича, соатларнинг сони 400 донани ташкил қилади.\nМазкур соатлар Great Americans марка линейкасида ишлаб чиқарилган.\nСоатнинг корпус қисми зангламас пўлатдан ишланган, жигарранг кўринишдаги камар тери кожи аллигаторларидан қилинган. Соатнинг баҳоси — 2 250 доллар. Ушбу соат Great Americans линейкасининг яқиндагина ака-ука Райт ва Генри Форд шарафига чиқарилганидан кейин тақдим этилди.\nБундан ташқари Muhammad Ali Center билан ҳамкорликда «Кассиус Клей» (Спортчининг асл исм-шарифи. Али исмини у исломни қабул қилганидан кейин олган) ёзуви туширилган футболкалар ишлаб чиқарилмоқда. Шунингдек бокс қўлқоплари ва китоб ҳам чоп этилган.


Конституция ҳақида мулоҳазалар\nСаида Ўзбекистон Конституцияси қабул қилинганига 12 йил тўлиши муносабати билан “Озодлик” мухбири мутахассислар, оддий фуқаролар ва кузатувчиларнинг бу ҳақдаги фикрларини ўрганишга ҳаракат қилди.\nХуқуқшунос Сурайё Абдуҳамидованинг сўзларига қараганда, жамият ва фуқаролар ҳаётида Конституциясида белгиланган ҳуқуқларнинг барчаси таъминланмоқда. Сўнгги йилларда тергов органлари томонидан фуқароларни қийноққа солиш ҳолатларига барҳам берилгани уларнинг конституциявий ҳуқуқи таъминланаётгани билан изоҳланади.\nҲуқуқшуноснинг таъкидлашича, Конституциянинг 37-бандида ҳар бир шахс меҳнат қилиш, адолатли меҳнат шароитида ишлаш ва қонунда кўрсатилган тартибда ишсизликдан ҳимояланиш ҳуқуқига эгалиги белгиланган. Бу банд ҳам ҳаётда таъминланмоқда. Жойларда меҳнат биржалари ташкил этилган.\nХўш, фуқароларнинг ўзлари конституциявий ҳуқуқлари таъминланиши борасида нима дейди?\nАйни пайтда нафақада бўлган ўқитувчининг айтишича, кўпчилик ўз ҳақ-ҳуқуқларини яхши билади, бироқ улардан фойдаланиш имконияти мавжуд эмас. Кишиларнинг ҳақ-ҳуқуқи паймол этилиши ҳолатларини ҳар қадамда учратиш мумкин. Бир сўз билан айтганда, оддий халқ Конституция доирасида ҳимояланмаган.\nЎзини Носиржон деб таништирган суҳбатдош илгари Фарғона водийсидаги мактаблардан бирида меҳнат таълими ўқитувчиси бўлиб ишлаган. Оилани боқиш ташвишида ўз ишини ташлашга мажбур бўлган. Айни пайтда мардикорлик қилади.\n“Бизнинг ҳуқуқларимиз кўп ҳолларда ички ишлар органлари ходимлари томонидан бузилади. Тошкентда милиционерлар ушлаб олиб, паспорт текширади. Яшаш жойимизда қайддан ўтган бўлсакда, Тошкентда қайд йўқлиги учун жаримага тортади”, - деди суҳбатдош.\nКўпгина суҳбатдошлар мамлакатда фуқароларнинг меҳнат қилиш, бепул таълим олиш каби ҳуқуқлари мунтазам бузилишини билдирди. Уларнинг айтишича, болаларни мажбурий меҳнатга жалб қилиш ҳолатлари одатий ҳолдир.


Биз 28 йил мусаффо осмон остида нега ривожланмадик? « Ўзбекистон Халқ Ҳаракати\nБиз 28 йил мусаффо осмон остида нега ривожланмадик?\nЗеленскийнинг “Слуга народа” сериалини кўряпман. Постсовет давлатлари, биринчи навбатда, Украина ва Россияга пародия. Сериални кўрган одам амин бўладики, ҳеч қандай қизиқчи-пизиқчи йўқ, пухта ўйланган сиёсий технология ва яхши команда бор.\nБутун Украина (ва қисман Россия) сериал томоша қиляпмиз, деб ўтирган 4 йил давомида Зеленский фаол президентлик кампаниясини олиб борган. Яна етакчи телеканаллардан бирида ва прайм-таймда.\nҚизиқчи ва ножиддий кўриниш билан нафақат Порошенко, балки Путинни ҳам доғда қолдирди, дейиш мумкин. Аслида бу Путинниннг усули – оёғи ердан узилгандек кўриниб ёки ўзбекча айтганда, ўзини жиннига солволиб, кутилмаганда зарба бериш. Ҳатто Каримов Украинадаги уруш бошланган 2014 йилда Путинни жиннига чиқарганди. “Руслар билан украинлар битта халқ. Ақли расо одам украинлар билан урушадими?” деб ёзғирганди ўшанда юртбоши.\nПорошенконинг ҳам истаса, ҳокимиятда қолиш учун мингта сабаби бор эди. Ва энг катта сабаб – Донбассдаги уруш. Ишсизликни ҳам, даромадларнинг тушиб кетганини ҳам урушга тўнкаса бўларди. Аммо тўнкамади. Савол – биз 28 йил мусаффо осмон остида нега ривожланмадик?


04 декабр 2021, Тошкент вақти: 03:56\nТирикчилик ғами ногиронларнинг бир қайғусини икки қилмоқда.\nАндижоннинг Марҳамат туманида яшовчи, ёши 50 ка борган Йўлдош ака икки қизининг бўйи етганлигини гапиради.\n- Ҳозир катта қизим 20 га кирди. Мактабда яхши ўқир эди, ўзи коллежга кириб, тугатди. Иш йўқ. Бир бало қилиб, бир ерга қизимни ярим ставкага кам ойликка ишга киритдим. У ёқ-бу ёқдан келиб, қизимни сўрашаяпти. Мен ҳам бир жойга бориб ишламоқчиман. Россиянинг совуғига ярамайман. Араб давлатига бориб ишласам, шароитни тушунтирсам. Улар тушунса керак. Мана, ҳозир ҳамма Россияда. Ҳар бир оиладан биттадан одам Россияда. Пул қилишиб, уй қилишиб, уйланишаяпти. Қизлар катта бўлишаяпти, элу-юртни кўраяпти. Мен ҳам ўртача, яхшироқ тўй қилишим керак, дейди марҳаматлик Йўлдош ака.\nСуҳбатдошимиз Йўлдош ака болалигидан ногирон бўлиб қолган.\n- Ўн яшарлигимда автоҳалокатга учраганман. Юк ташувчи машина оёғимни товон қисмини босиб кетган. Жуда кўп шифохонада ётдим, йиллаб ётдим. Секин-аста қўлтиқтаёқда юрадиган бўлдим. Товон териси тушиб кетди. Дўхтирлар касаллик варақамга “асимилит” деб ёзиб қўйди, - дея ўз тарихини бошлайди андижонлик тингловчимиз.\nАндижонлик Йўлдош ака оёқ дарди билан ўрта мактабни тамомлаган. Тошкентдаги олийгоҳлардан бирига қабул қилинган чоғда оёқ касали кучайганлиги сабабли ўқишини ташлаб кетишга мажбур бўлган. Ота-она ногирон ўғлининг кўнгли ўксимаслиги учун уйлантирган.\n- Бирин-кетин туғилган фарзандларим турмади. Худодан сўраган эдим, икки қиз берди. Иккита қизимдан кейин, Худодан яна бир ўғил сўрадим. Мен ногирон бўлиб қолдим. “Вақти келиб тўйларга, қариндош-уруғларга мени судраб юрадиган суянчиғим, одамим керак” деб, намозларимда, ибодатларимда ўғил сўрадим. Менга бир ўғил фарзанд берди, отини Шукрулло қўйганман, дейди андижонлик суҳбатдош.\nАммо Йўлдош аканинг тилаб олинган ўғли мактаб ёшига етай деб қолганда уйи олдидаги анҳорда чўкиб кетади. Бу йўқотишдан сўнг унинг аёли ҳам юрак дардига чалиниб, иккинчи гуруҳ ногиронига айланади. Бугун эр-хотин ногироннинг нафақа пули 200 минг сўм атрофида. Мана шу пулга ота-она икки қизи билан дарвозасиз ҳовлида кун кечирмоқда.\nЎзбекистон Ногиронлар жамияти маълумотларига кўра, бугунги кунда Ўзбекистонда 850 минг фуқаро жисмоний имконияти чекланган шахс сифатида рўйхатга олинган.\n- Бирортаси чақирса мени. Мен улардан пул сўрамайман. Ўзимга яраша ишласам, дейман. Араб давлатлари ногиронни билади. Мени чақирса, пул сўрамайман, ўзимнинг меҳнатим билан ишласам, мана бу қизларимни эл қатори узатай, деяпман. Бир-икки йил ишлаб, қизларимни узатиб олсам, менга ўзбек пулида бераётган 97-98 минг нафақа пули етиб ошади.\nҲозиргача ака-укалар касалхонагами, бошқасигами қараб келишди. Уларнинг ҳам қиз чиқарадиган, ўғил уйлайдиган пайти. Ёши 55 га борди уларнинг ҳам, дейди ака-укаларидан миннатдор бўлган иккинчи гуруҳ ногирони Йўлдош ака.\nҚариндошлари қарамоғида яшашни истамаган Йўлдош аканинг майда-чуйда сотиб, тирикчилик қиладиган кичкина дўконини икки марта ўғри урган. Ҳозир суҳбатдошимиз уйда.\nОёғи майиб бўлган Йўлдош ака вақти-вақти билан протезини алмаштириб туради.\n- Мана кеча протезга бордим. Икки йилда бир янгилашим керак. Шуни ҳам чўнтагига беш-ўн сўм пул солдим. Бўлмаса, шуни кейинги сафар қилиб бермайди, деди Йўлдош ака.\nАслида суҳбатдошимизга кўра, бу протез оёқни давлат бепул қилиб бераяпти.\n- Энг хурсанд бўлган жойим, зўр эмас-ку, икки йилда бир қилиб беради. Туман собесидан ногирон бўлганим учун бепул қилиб беради, йилда бир таъмирлаб беради. Чет давлатникидек яхши эмас барибир, деди марҳаматлик ногирон Йўлдош ака.\nБир оёғи сунъий товондан иборат бўлишига қарамай, Йўлдош аканинг араб давлатига ишлашга бориш нияти қатъий. Чунки бўйи етган қизларини узатиш учун пул керак.\nНогирон нафақа пулига тўй қилишга қурби етмаётган отани йўл азоби ҳам, муҳожирлик азоби ҳам бугун ўйлантирмайди. Нияти битта - Араб давлатидан иш топиш.


Қурилма 5,7 дюмли 1440х2560 пиксел зичликга эга Super AMOLED дисплeй, 16-мегапиксел асосий ва 5 мегапиксел олд камера, 2,1 GHz частотада ишловчи 8 ядрога эга Exynos 7420 процессори 4 Гб тезкор ва 32/64/128 доимий хотира билан жиҳозланган. Смартфон миcроСД (флэш хотира) карталарини қўллаб қувватламайди.\nШунингдек Galaxy Note 5 – 3000 mAch’ли тезкор қувват тўлдириб олиш хусусиятига эга батареяга билан жиҳозланган.\nТошкентнинг “Флэшка” (собиқ “Малика”) техник буюмлари бозорида Galaxy Note 5’нинг 32 Гб доимий хотирага эга варианти 3,8 миллион сўм нархда сотилмоқда. Шунингдек ушбу бозордан Galaxy Note 4’ни 2,7 миллион сўмга харид қилиш мумкин.


«АДОЛАТ» СДП АНДИЖОН ВИЛОЯТ КЕНГАШИ «САХОВАТ ЙЎЛИДА БИРЛАШАЙЛИК!» ЛОЙИҲАСИ ДОИРАСИДА ХАЙРИЯ АКЦИЯСИНИ ЎТКАЗДИ - AUZ.UZ\n«АДОЛАТ» СДП АНДИЖОН ВИЛОЯТ КЕНГАШИ «САХОВАТ ЙЎЛИДА БИРЛАШАЙЛИК!» ЛОЙИҲАСИ ДОИРАСИДА ХАЙРИЯ АКЦИЯСИНИ ЎТКАЗДИ\nЎзбекистон “Адолат” СДП Андижон вилоят кенгаши ташаббуси билан Булоқбоши туманида партиянинг “Саховат йўлида бирлашайлик!” лойиҳаси доирасида хайрия акцияси ўтказилди. Шу куни “адолатчилар” имконияти чекланган ва ижтимоий кўмакка мухтож болаларнинг оилаларига кириб бордилар.\nМалохатхон МУСАЕВА, Ўзбекистон “Адолат” СДП Андижон вилояти кенгаши раиси ўринбосари:\n-Тадбирдан кўзланган мақсад - имконияти чекланган болажонларга меҳр кўрсатиш, уларни ёлғиз эмасликлари ва ҳаётга бўлган ишончини мустаҳкамлаш. Уларга ўз совғаларимизни бериш баробарида саломатликларини ўргандик, даволаниши зарур бўлганларни аниқлаб, тиббий ёрдам кўрсатишни белгилаб олдик.Жамоатчилик вакиллариташаббусимизни қўллаб-қувватлаб, сафимизга қўшилдилар.\nУчкўча маҳалла фуқаролар йиғини, Фароғат кўчасида яшовчи Муҳаммадюсуф Топилов 2012 йилда туғилган, 2-гуруҳ ногирони.Тенгдошлари каби мактабга бориш, футбол ўйнаш унинг орзуси. Бироқ саломатлиги сабаб тушкун кайфиятда. У билан ўтказилган суҳбат“Менинг орзуларим”, деб номланди. Соғлом бўлиш учун биринчи навбатда инсоннинг ўзида ишонч бўлиши зарурлиги, бугунги тиббиёт ва имкониятлар хақида гапирилганда унинг хулослари ўзгарди. Соғлигини тиклаш учун биргаликда курашишга қарор қилди.\nМ.Исмоилий МФЙ, Гулдаста кўча, 104-уйда яшовчи Ойдин Азамжонова уйидан чиқмай бир жойда ётади, имконияти чекланган. Онаси ёрдамида китоб ўқишни ёқтиради. Сафдошларимизунга китоблар жамламаси совға қилганда кўзлари қувонч ёшларига тўлди. Хурсанд бўлганидан ўзи ёд олган шеърларни айтди.\nАндижонлик “адолатчилар” саховат юришини давом эттирмоқда.


Olamsport: Конкабаев ва Жалолов ўртасидаги қарама-қаршилик, ютқазган спортчимиз йиғлаб узр сўради / CHAMPIONAT.asia\n11:48Карло Анчелотти: "Унга асосий таркибда кўпроқ ўйин амалиёти беришни истайман" 0 11:38Футзалчиларимиз Ўзбекистонга қачон қайтиши маълум 2 11:17"Жаҳон чемпионатидаги натижа - шунчаки зўр" - Дилшод Ирсалиев 3 09:53Мюллер Руммениггени ортда қолдириб, тўпурарлар рўйхатида 3-ўринга кўтарилиб олди 3 09:37"Барселона"ни бошқариш учун Куманнинг ўрнига яна бир номзод пайдо бўлди 16 09:14Футзал. Ўзбекистоннинг Эронга қарши ўйинидан махсус ФОТОГАЛЕРЕЯ 6 09:10"Бавария"нинг ғалабали серияси 8тага етди 2 08:52Футзал. Жаҳон чемпионати-2021. Барча чорак финалчилар номи аниқ бўлди 19 08:35Футзал бўйича Жаҳон чемпионати-2021. Ўзбекистон – Эрон 8:9 8 08:30Футзал бўйича Жаҳон чемпионати-2021. Португалия – Сербия 4:3 0 08:25Футзал бўйича Жаҳон чемпионати-2021. Испания – Чехия 5:2 0 08:23Футзал. Португалия ва Испания ҳам чорак финалга йўл олди + ФОТО 2 08:20Туркия Суперлигаси. "Алтай" - "Бешикташ" 2:1 0 08:15Бундеслига. "Гройтер Фюрт" - "Бавария" 1:3 0 08:12Olamsport: Уч нафар боксчимиз финалда, Жошуа ва Усик тарозига чиқди ва бошқа хабарлар 0\nOlamsport: Конкабаев ва Жалолов ўртасидаги қарама-қаршилик, ютқазган спортчимиз йиғлаб узр сўради\n"У шунчаки парчалаб ташлайди". Олимпиада чемпиони Конкабаев ва Жалолов ўртасидаги қарама-қаршилик ҳақида гапирди\nШарофиддин Болтабоев бронза учун курашни давом эттиради\nТокио 2020. Сўнгги кунда нечта одам вирус юқтириб олгани маълум\nШарофиддин Болтабоевнинг иштирокидан ФОТОРЕПОРТАЖ\nКонор Макгрегор ва Жейк Пол жанг юзасидан музокара бошлашди\nРоссиялик спортчи 25 йиллик нохуш анъанага кеч қўйди\nФарангиз Ҳожиеванинг баҳсидан олинган суратларни томоша қилинг\nБобоусмон Батуровнинг илк жангидан олинган фотосуратларни томоша қилинг\nБобоусмон Батуров қийинчиликсиз кейинги босқичга йўл олди, навбатдаги рақиб анча жиддий\nСветлана Осипова биринчи жангида имкониятни бой берди\nДзюдодаги омадсизликлар давом этади. Фарангиз Хожиева имкониятни бой берди\nТокио. Допинг билан боғлиқ илк ҳолат аниқланди\nЗайнаб Дайибекова ўзбек халқидан чорак финалда мағлуб бўлгани учун узр сўради\nOlamsport: Уч нафар боксчимиз финалда, Жошуа ва Усик тарозига чиқди ва бошқа хабарлар 0\n27 июл 16:18:33\nЗайнаб, сен қўлингдан келганини қилдинг. Ҳатто имкониятинг даражасидан яхшироқ қатнашдинг. Корея, Япония, Хитой каби номлар қаршисида ожиз қолмадинг. Шу ёшингда дунёнинг тажрибали саблячиларни тиз чўктирдинг. Сен ютқазмадинг, сен ютдинг. Сен биз учун чемпионсан! Бизни ҳаяжонда ушлаб турганинг учун ҳам раҳмат! Сенга тарбия берган ота-онангга тажриба берган мураббийингга раҳмат. Биз узрингни албатта қабул қиламиз ва келажакдаги мусобақаларда омад тилайман. Париж Олимпиадасида эса олтин кутамиз. Зайнаб, рақибинг қаршисида ҳеч қачон бош эгма! Курашдан ҳеч қачон толма! Сени ютуқларинг ҳали олдинда! Ўзбекистон сен билан бирга,!\nБошқа музқаймоқхўрлар хам Зайнаббегимдан ўрнак олсин, виждони уйғонсин! Ва мағлубиятини тушунтирсин! Нима етмаганини, нима ҳалал берганини билайлик. Ҳар ҳолда оддий ҳалқ уларнинг маоши учун солиқ тўлайди. Бизни сўрашга ҳаққимиз бор!\n27 июл 16:11:09\n27 июл 17:42:06\nЗайнабдек қизни тарбиялаган ота онасига минг раҳмат! Биз мухлислар сендан хеч хафа эмасмиз СЕН аъло даражада қатнашдинг сенга мингдан минг раҳмат! Насиб булса орзу ниятларингнинг барчасига эришгин!


150 минг тенге маош тўланади\nАрис фуқаролари шаҳарни аслига келтиришда иштирок этиб, ойига 150 минг тенге меҳнат ҳақи олишлари мумкин. ҚР Меҳнат ва аҳолини ижтимоий ҳимоя қилиш вазири Бердибек Сапарбаев ҳамда ҚР Мудофаа вазири Нурлан Ермекбаев Туркистон вилояти Арис шаҳар фахрийлар кенгаши аъзолари билан учрашди.\nУнда қатор муҳим масалалар, шу жумладан, Арис фуқароларини ишга жойлаштириш масалалари ҳам муҳокама қилинди.\n– Меҳнат вазирлиги ҳамда Туркистон вилояти ҳокимлиги шаҳар аҳолисини ишга жойлаштиришда ҳамда хусусий касбини очишда ёрдам кўрсатади. Ҳеч ким ишсиз қолмайди. Бу масала алоҳида назоратга олинган, – дея таъкидлади Б. Сапарбаев.\nШу билан бирга, у шаҳарни аслига келтириш, уй-жой, ижтимоий ҳамда инфратузилмавий иншоотларни таъмирлаш ишларида арисликларнинг ўзларини ҳам фаол иштирок этишга даъват этди.\n– Бажариладиган ишлар учун маош тўланади, бир ойда ўрта ҳисобда 150 минг тенге топиш мумкин. Диванда ётиб олиб, яхши натижаларга эришиш мумкин эмаслигини ҳамюртларга етказишингизни сўрайман. Давлат бераётган имкониятлардан имкон қадар фойдаланиш керак, – деди вазир.\nМаҳкама раҳбари Арис турғунларини турли иғвогарлар ортидан эргашиб кетмасликка чақирди.\n– Баъзи ҳамюртларимиз ёлғон ахборотларга ишониб, хатарли йўлни тутмоқда. Иғвогарларнинг этагига илакишиб кетмаслик керак! – деди Бердибек Машбекули.\nҚозАхборот, 2019-08-13, 20:54 212


Азиз давлат хизматчилари!\nБарчангизни касб байрамингиз – Давлат хизматчиси куни билан муборакбод этамиз!\nДавлат бошқарувининг сифатини унинг ўзаги – давлат хизматчилари белгилайдилар. “Қозоғистон – 2050” стратегиясининг рўёбга чиқиши, Миллат режасини ҳаётга татбиқ этиш, жаҳоннинг энг пешқадам 30 мамлакати қаторига кириш каби юксак мақсадларга эришишимизда айнан сизнинг шижоатингиз талаб қилинади. Ва ишонамизки, бундай юксак ишончни ҳар бирингиз оқлайсиз!\nУшбу қувончли кунда мана шундай масъулиятли ва мураккаб ишда сизларга сабот, матонат, тиришқоқлик ва заковат, оилаларингизга тинчлик, фаровонлик тилаймиз. Ҳар кунингиз яратувчанлик шавқи билан тўла бўлсин!\nТАҲРИРИЯТ, 2017-06-23, 19:44 170


Туркистонда фотосанъат маркази\nТуркистон шаҳридаги “Ёшлар имконият маркази”да вилоят ички сиёсат бошқармаси ташаббуси билан “TURKISTAN” фотосанъат маркази очилди. Унда мамлакатимизга машҳур суратчи, “Фотосанъат” ижтимоий бирлашмаси раиси Асилхан Абдирайимули ёшларга соҳа сирларини ўргатади. Марказнинг очилиш маросимида вилоят ҳокими Ўмирзақ Шўкеев иштирок этиб, суратлар билан танишиб чиқди. Кўргазма давомида минтақа раҳбарига фотографлар томонидан сурат совға қилинди.\nТуркистон вилоятининг бир йиллиги арафасида очилган ушбу фотоклуб фаолиятини Х. А. Яссавий номидаги ХҚТУ билан бевосита олиб боради. Турли мавзуларда фотоэкспедициялар ташкиллаштирилиб, минтақада туризмни ривожлантириш ишларини тарғиб қилади.\nФотоклубнинг очилиш маросимида меҳмонлар “Буюк Даштнинг Туркистони” номли республика фотоэкспедицияси аъзоларининг суратларини томоша қилишди.\nКелгусида турли мавзуларда давом эттирилиши кутилаётган фотоэкспедиция асосчиси А. Абдирайимули туғилган ўлкамиз – Туркистоннинг равнақи йўлида тинимсиз меҳнат қилиш, унинг гуллаб-яшнашига муносиб ҳисса қўшишга доим тайёр эканини айтди.\nМ. САФАРОВА, 2019-06-20, 10:58 120\n''Офарин''нинг янги юлдузлари 142\nТуркистонда фотосанъат маркази 120


Тошкентда деворга чизилган расмни ўчиртираётган ички ишлар ходимлари. Иллюстратив сурат.\n“Ўзбекистонда инсон ҳуқуқлари бўйича ислоҳотлар суръати 2021-йилда, айниқса, амалдаги президент Шавкат Мирзиёев ғалаба қозонган октябрдаги президент сайлови арафасида тўхтаб қолди ва айрим жиҳатларда орқага чекинди” деб ёзди Human Rights Watch 11 январь куни эълон қилган ҳисоботида.\nХалқаро ташкилотга кўра, сўз эркинлиги билан боғлиқ жараён мувафаққиятсизликларни бошдан кечирмоқда, расмийлар танқидчи блогерларни таъқиб қилмоқда. Блогер Отабек Сатторий 6,5 йилга озодликдан маҳрум этилди.\nМустақил инсон ҳуқуқлари гуруҳларини рўйхатдан ўтказиш рад қилинмоқда. Қийноқлар учун жазосиз қолиш одатий ҳол бўлиб қолди, дейилади йиллик ҳисоботнинг Ўзбекистонга бағишланган қисмида.\nСиёсий плюрализм муҳити мавжуд эмас\nHuman Rights Watch Ўзбекистонда сиёсий плюрализм муҳитини тадқиқ қила туриб, янги таъсис этилган “Ҳақиқат ва Тараққиёт” партияси Aдлия вазирлиги томонидан рўйхатга олинмаган, “Эрк” демократик партияси томонидан кўрсатилган Жаҳонгир Отажонов номзодининг сайловга қўйилмагани ҳақида ёзади.\nА. Пикулицка: “Сўз эркинлиги торайди, эркин фикрловчилар Ўзбекистондан кетмоқда”\nТашкилот ЕХҲТ Демократик институтлар ва инсон ҳуқуқлари бўйича Бюросининг кузатувчилари томонидан сайловда ҳақиқий рақобат бўлмагани ҳақидаги хулосаларини қўллаб-қувватлаган.\nЖурналистлар ҳамон таъқибда\nҲисоботнинг сўз эркинлигига оид қисми Ўзбекистон ҳукумати Озодлик радиоси контентига тўсиқ қўйишда давом этаётгани билан бошланган.\nТашкилотга кўра, президент сайлови арафасида оммавий ахборот воситалари ва интернет устидан назорат кучайтирилган.\nХусусан, хорижлик журналист Aгнешка Пикулиcканинг аккредитацияси бекор қилиниши, тошкентлик блогер Миразиз Базаровнинг жамоатчилик ғазабига нишон қилингани ҳамда блогер Валижон Калоновнинг ҳибсга олингани таъкидланади.\nНодавлат ноҳукумат ташкилотлар фаолиятига қўйилган сунъий тўсиқлар ҳануз сақланиб қолмоқда.\nЎзбекистон ҳукумати жаҳон ҳамжамияти олдида жамиятни демократлаштириш борасида ислоҳотларни амалга ошираётганини иддао қилишига қарамай, фуқаролик жамиятининг асоси бўлган ноҳукумат ташкилотларини рўйхатга олишни рад этиб келмоқда.\n“Бухородаги Гуманитар ҳуқуқлар марказини тўққизинчи бор рўйхатдан ўтказишни бош тортишди. Сентябр ойида саккизинчи марта рўйхатдан ўтиш рад этилганидан сўнг Human Rights House Aдлия вазирлиги устидан судга мурожаат қилди” дейилади ҳисоботда.\nДиний эркинликлар хавф остида\nМамлакатда ўтган йили қабул қилинган диний эркинликларга оид қонун ҳужжатлари умумхалқ муҳокамасига чиқарилмаганини баён этган ҳуқуқ фаоллари бу борада президент Мирзиёевга БМТнинг бешта махсус маърузачиси мактуб йўллаганини эслатган.\nБМТ махсус маърузачиларининг Президент Мирзиёевга қўшма мактубида қонундаги тинч миссионерлик фаолиятининг барча шаклларини чеклаш, расмий бўлмаган диний таълим ва диний матбаачиликни таъқиқлаш каби қоидалардан жиддий хавотир билдирилади.\n“Давлатнинг диний идораси назоратидан ташқарида ўз эътиқодига эга бўлган мусулмонлар сохта диний экстремизм билан боғлиқ жиноий айбловлар нишонига айланди. Июнь ойида полиция ҳукуматининг очиқ танқидчиси Фозилхўжа Орифхўжаевга экстремизм билан боғлиқ айбловлар қўйди ва уни уч ойга тергов ҳибсхонасига жўнатди” дейилади ҳисоботда.\nHuman Rights Watch ўз ҳисоботида намойишлар эркинлиги масаласига алоҳида тўхталиб, бу борадаги қонун ҳужжатларини такомиллаштиришга қаратилган ҳаракатларнинг тўхтаб қолганидан хавотир билдиради.\nҲисоботда шунингдек, жиноий қонунчиликда бесоқолбозлик моддасининг ҳамон сақланиб қолаётгани зўровонлик ва қийноқнинг бир тури сифатида танқид қилинади.\nХалқаро актёрлар Human Rights Watch нишонида\nЎзбекистоннинг БМТ Инсон Ҳуқуқлари Кенгаши аъзолигини писанда қилган HRW Мирзиёев ҳукуматини қўллаб-қувватлаётган халқаро ташкилотлар ва ҳамкорларнинг инсон ҳуқуқлари борасидаги мавқеини ҳам танқид қилган.\nХусусан, ташкилотга кўра, Европа Иттифоқининг апрел ойида Ўзбекистонга умумий имтиёзлар схемаси (GSP) - бир томонлама савдо имтиёзларини бериш учун “инсон ҳуқуқларига содиқлик” ваъдасини олгани "иккиюзламачилик"дек кўринади.\n“Июн ойида Европа Иттифоқи Ўзбекистонда Aдлия ва ички ишлар, инсон ҳуқуқлари ва тегишли масалалар бўйича қуйи қўмитаси сўз ва намойишлар эркинлиги, нодавлат ташкилотларни рўйхатга олиш ва камситишларга қарши кураш билан боғлиқ ташвишларини қайд этди ва Ўзбекистонни блогерлар ёки намойишчиларга қилинган ҳужумларни текширишга чақирди” дейилади баёнотда.\nОктябр ойида эса, Европа Иттифоқи Ўзбекистондаги президентлик сайловида ҳақиқий рақобат бўлмаганидан афсусда эканини билдирди. Ҳолбуки, июль ойида AҚШга сафар қилган Ташқи ишлар вазири Aбдулазиз Комилов Давлат котиби Энтони Блинкенга оламшумул ислоҳотлар ҳақида гапирганди.\nҲисоботдан англашилишича, Ўзбекистонда Шавкат Мирзиёев иқтидорга келгач инсон ҳуқуқлари борасида амалга оширила бошланган ислоҳотлар нафақат тўхтаган, балки бу борада ортга чекиниш ҳам кузатилмоқда.\nЎзбекистон: Хароб қишлоқлар, зўравон амалдорлар, ҳимоясиз блогерлар


мен ҳам туни билан таҳажжуд ўқир эдим\nБош саҳифа / Мақолалар / ТЕМИРЧИНИНГ ҚИССАСИ\nNoyabr 2, 2017\tТЕМИРЧИНИНГ ҚИССАСИda fikr bildirishni o'chirish 217 Кўришлар\nДадам Муҳаммад Шафеъ Усмонийнинг бир ҳикояси бор эди. Абдуллоҳ ибн Муборак раҳматуллоҳи алайҳи етук фақиҳ, муҳаддис ва Аллоҳнинг дўсти эди. Аллоҳ таоло у кишига баланд мартаба ато қилган эди. Вафот топганида бир киши тушида у зотни кўрди ва: «Аллоҳ сизга қандай муомала қилди?» – деб сўради. Абдуллоҳ ибн Муборак раҳматуллоҳи алайҳи: «Аллоҳ таоло мени мағфират қилди, фазлига олиб, улкан марҳамат кўрсатди, лекин менга уйимнинг рўпарасидаги темирчига берилган мақом насиб бўлмади», – деди. Киши уйқудан уйғонди, дилида темирчининг кимлиги ва қандай қилиб Абдуллоҳ ибн Муборакка берилмаган нарса унга берилганлигини ўйлаб қолди ва Абдуллоҳ ибн Муборак раҳматуллоҳи алайҳининг маҳалласига борди.\nСуриштириб кўрса, ҳақиқатда у кишининг уйи рўпарасида бир темирчи бўлиб, у ҳам вафот топган экан. Бориб, темирчининг хотинидан: «Эрингиз нима қилар эди?» – деб сўради ва тушида кўрганларини айтиб берди. Аёл: «Эрим темирчи эди, кун бўйи ишлар, кечаси эса ухларди. Кечаси Абдуллоҳ ибн Муборакнинг таҳажжуд ўқишига ҳаваси келиб, ҳасрат қилиб: «Биз ҳам кенгчиликда бўлганимизда, мен ҳам туни билан таҳажжуд ўқир эдим», – дер эди. Иккинчиси – у ишлаётганида қулоғига азон товуши эшитилса, мабодо болғасини тепага кўтарган бўлса, шуни уриб қўяйин, демасди. Ўша заҳоти болғасини пастга туширар ва: «Азонни эшитганимдан кейин менга болғани ушлаб туриш ярашмайди», – дер эди ва масжига қараб кетар эди», – деди. Туш кўрган киши: «Абдуллоҳ ибн Муборакдан ҳам мартабасининг юқори бўлишига шу нарса сабаб бўлган экан», – деди.\nЭътибор беринг, темирчи ҳам ҳалол ризқ талабида эди. Азон эшитилиб, биринчи даражадаги фарз билан иккинчи даражадаги фарз тўқнаш келганда, биринчи даражадагисини устун қўйди ва Аллоҳ буюк муҳаддисларга бермаган мақомга эришди.\nПискeнт тумани «Мулла Бўта Қози» жомe масжиди\nАввалги Китоблар улуғликка элтувчи йўлдир\nКейинги 03.11.2017 й. Мулоқотларимиз самимий бўлсин!


Жиззахда махсус қабулхона очилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда махсус қабулхона очилди\nЖиззахда махсус қабулхона очилди\nЖиззах шаҳрида маъмурий қамоққа олинган шахсларни қабул қилиш ва сақлаш учун мўлжалланган махсус қабулхонанинг очилиш маросими бўлиб ўтди.\nҲокимлик, вилоят ИИБ ҳамда Жиззах шаҳридаги бир қатор давлат ва жамоат ташкилотларининг вакиллари иштирок этган тадбирда мазкур муассаса мамлакатимиз суд-ҳуқуқ тизимида кечаётган ислоҳотларнинг натижаси эканлиги билдирилди. Шундан сўнг тадбир қатнашчилари қабулхона билан танишиб чиқдилар.\nЖиззах вилояти ИИБ патруль-пост хизмати ва жамоат тартибини сақлаш бошқармасининг реабилитация қилиш маркази ҳудудида жойлашган 60 ўринли махсус қабулхонада маъмурий қамоққа олинган шахслар учун барча зарурий шароитлар яратилган. Жумладан, муассасада учрашув, тиббиёт, ювиниш, дезинфекция ва овқатланиш хоналари ҳамда кутубхона мавжуд.\nХудди шундай, навбатчилик қисми, махсус воситаларни сақлаш, котибият, шахсий кўрикдан ўтказиш ва маъмурий хоналар, йиғилиш зали, омборхона ҳамда қўшимча электр таъминоти қурилмаси юзага келтирилган. 2018 йилнинг сентябрь ойида қурилиши бошланган ушбу муассаса 4 ой муддатда фойдаланишга топширилди. Бино ва ҳудуд видеокузатув ускуналари назоратига олинган. Қурилиш ва жиҳозлаш ишларига 6 миллиард 750 миллион сўм сарфланди.\n- Ушбу махсус қабулхона 2017 йил 9 январда кучга кирган Ўзбекистон Республикасининг "Маъмурий қамоқни ўташ тўғрисида”ги ҳамда республика Вазирлар Маҳкамасининг 2017 йил 19 майдаги "Маъмурий қамоққа жалб этилган шахслар учун шароитлар яратиш тўғрсида”ги Қарори ижроси бўйича барпо этилди, - дейди Жиззах вилояти ИИБ патруль-пост хизмати ва жамоат тартибини сақлаш бошқармаси бошлиғи, подполковник Ҳамза Салаев. - Бу ердаги шароитлар юртимизда инсон ҳуқуқ ва эркинликлари устувор эканлигини яна бир бор тасдиқлайди. Яъни, асосий мақсад махсус қабулхонага жойлаштирилган шахсларни жазолаш эмас, балки, тўғри йўлга солишдир. Шу маънода, профилактик тадбирлар фаолиятимизнинг негизини ташкил қилади.\nМуассасада фуқароларнинг яқинлари ва адвокатлар билан учрашишлари ҳамда юридик ёрдам олишлари учун барча шароитлар яратилган. Булар ҳаммаси мамлакатимизда жазони ўташ муассасаларига оид халқаро ҳуқуқ меёърларини ҳаётга татбиқ этиш борасида самарали ва изчил тадбирлар амалга оширилаётганлигини тасдиқлайди.


ЖАРда автобус ҳалокатга учраши оқибатида 28 киши ҳалок бўлди\n17 Август 2021 08:20\nPRETORIYA. Kazinform - Душанба куни Жанубий Африка Республикасининг жанубида автобус ҳалокати оқибатида камида 28 киши ҳалок бўлди, деб хабар беради Kazinform маҳаллий Independent Online ахборот порталига таяниб.\nШарқий Кейп полиция бошқармаси матбуот котиби Унати Бинкосенинг айтишича, автобус Ист-Лондон ва Буттервортшаҳарлари ўртасидаги магистрал йўлда кетаётганда, ҳайдовчи кўприк олдидаги бурилишда бошқарувни йўқотиб қўйган. Ҳодиса оқибатида 28 киши, шу жумладан ҳайдовчи ҳалок бўлди. Олти киши яраланган. Бундан ташқари, 20 га яқин йўловчи енгил тан жароҳати олган ва уларнинг ҳаёти учун хавф йўқ.\nВоқеа жойида қутқарувчилар ва полиция ишламоқда. Йўлнинг бу қисми Жанубий Африкадаги энг хавфли жойлардан биридир. Чунки у 420 метр баландликда ва кўплаб вертикал бурилишларга эга. Бу ерда бахтсиз ҳодисалар тез -тез учрайди.


Ким айбдор? | Fayzbog.uz\n22.11.2017 / Маъмурият /\nЁшлар ўртасидаги жиноятчиликда тан олиш керак коллеж талабалари «етакчилик”ни қўлдан бермай келаётганлиги тан олиб айтиш, бор факт. Бу жуда ташвишли ҳолат. Шу боис ушбу муоммони ечимини табиийки ҳар ким ўзича излайди.\nЯқинда биз Хоразм вилояти Янгибозор тумани ёшларнинг ҳаёти ва фаолияти билан танишиш мақсадидаги қилган сафаримиз чоғида ушбу тумандаги бир қанча коллежларга ташриф буюрдик. Бу ташрифлар жарёнида айрим коллежлардаги таълим-тарбия ишларининг ўлда-жўлда аҳволда эканлигига гувоҳ бўлдик.\nТашрифимизни дастлаб Янгибозор саноат касб-ҳунар коллежидан бошладик. Коллежга кираверишимиз билан бир гуруҳ ўқувчиларни дарс пайти бўлишига қарамасдан теварак атрофни тозалаш билан бандлигига кўзимиз тушди. Уларнинг ёнида турган ўзини тарих фани ўқитувчиси Юсупова Хосият деб таништирди. Нима сабабдан дарс пайтида ҳашар уюштирилгани ҳақидаги саволга жавоб беролмади. Коллеж биносига кириб раҳбариятни изласак на директорни, на ўқув ишлари бўйича директор ўринбосарини топишни иложи бўлмади. Бироз кутганимиздан кейин Маънавий ва маърифий ишлари бўйича директор ўринбосари Раъно Қўчқорова келганидан сўнг, биз кутиб турганимизда эшиги очиқ турган спорт залидаги шовқин-сурон тугамаганини инобатга олиб рухсат сщраб биргаликда спорт залга кирдик. Спорт залида икки гуруҳга бир ўқитувчи жисмоний тарбия дарсини ўтаётган экан. Бизни ўқитувчи синф журналига даъвоматни белгиламагани, иккинчи ўқитувчи эса ўз иши билан бир жойга чиқиб кетганига =айрон қолдирди. Бирпасдан кейин етиб келган ўқув ишлари бўйича директор ўринбосари бу ҳолат юзасидан берган саволларимизга жўяли жавоб беролмай мажлис борлигини баҳона қилиб яна кетиш пайига тушганда, иккинчи ўқитувчи ҳам етиб келди. Ўша куни 21- гуруҳдаги жами 30 ўқувчидан 12таси, 13-гуруҳдаги жами 24 ўқувчидан 10 таси дарсларга сабабсиз равишда қатнашмаётганлигига гувоҳ бўлдик. Кўзимиз билан кўрган бу ҳолатлар директор ўринбосарлари ҳарчанд оқлашга уринмасин, бу коллеждаги таълим тарбиянинг ўта ачинарли ҳолатда эканлигини исботлар эди.\nБу коллеждан чиқиб Янгибозор педагогика ва спорт коллежига йўл олдик. Ушбу коллежда ҳам раҳбариятдан Ёшлар иттифоқи етакчисидан бошқа раҳбарларни топа олмадик. Коллеж спорт майдончасига чиқсак ўқувчиларни саф тортиб турганини кўрдик. Ўзини Александр Қодиров деб таништирган ўқитувчи 16 нафар ўқувчига футбол тўгарагини ўтаётгани маълум қилди. Қизиғи ҳамма футболсевар ўқувчиларнинг 108 гуруҳдан эканлиги бизда шубҳа уйғотгани сабабли, каридордаги дарс жадвалини топиб, карасак 108-гуруҳда жисмоний тарбия дарси эканлигини кўрдик. Қайтиб ташқарига чиққанимизда, спорт майдончасидан на ўқитувчини на ўқувчиларни топа олмадик. Шундан сўнг 107-гуруҳ дарс ўтаётган аудиторияга коллеж Ёшлар иттифоқи етакчиси ҳамроҳлигига кирдик. Гуруҳдаги жами 30 ўқувчидан тенг ярми сабабсиз равишда дарсга қатнашмаётгани аниқланди. Энг ачинарлиси “Шахс ва жамият” дарсини ўтаётган ўқитувчи Ш. Абдуллаева на дарс режасини, на конспектини, на синф журналини кўрсатаолмади. Бироздан кейин етиб келган ўқув ишлари бўйича коллеж директорининг ўринбосари М. Собирова 107-гуруҳнинг синф журналини хонасидаги хужжатлар орасидан зўрға топди. Шу пайт бирданига йўқ бўлиб қолган «алдоқчи» ўқитувчи А. Қодировни учратиб, нега ўқувчилар олдида ёлғон гапирганини сўрасак, “мени ёзмай қўяверинглар ўзи пенсиямга 4-5 йил қолди” деган жавобни эшитиб ҳайратдан ёқа ушлашга мажбур бўлдик. Икки коллеждаги бу аҳволни кўриб, очиғи учинчи коллежга истамайгина йўлга чиқдик. Навбатдаги манзилимиз Янгибозор маиший хизмат касб-ҳунар коллежи бўлди. Кираверишдаги навбатчи бизни рўйхатга олиб директор хонасига кузатиб қўйди. Ўзини Фозил Йўлдошевич деб таништирган коллеж директори шахсан биз билан барча гуруҳларга ҳамроҳ бўлиб кириб, ҳар бир ўқувчини исм фамилясини билиши билан очиғи қойил қолдирди. Юқоридаги туман марказида жойлашган коллежларидан фарқли ўлароқ қишлоқда жойлашган ушбу коллеждаги гурухлардаги давомат 94-97 фоизни ташкил қилганлиги, коллеж худудидаги саронжом саришталик , ободончилик, шинам ва ёруг ахборот ресурслари марказининнг ўқув залидаги интернет тармоғига уланган замонавий компьютерлар биз учун очиғи кутилмаган бир ҳолат бўлиб бизни кайфиятимизни анча кўтарди.\nУшбу ташрифлардан чиқарган хуласамиз шу бўлдики, ҳамма нарса бевосита раҳбарнинг ўз ишига қандай ёндашишига ва маъсулиятни кай даражада сезишига боғлик экан. Ёшларни таълим тарбиясига маъсул бўлган ўқув юрти раҳбари маъсулият билан ишига ёндашмаса, табиийки ўқитувчиларда ҳам маъсулиятсизлик пайдо бўлади. Бунинг натижасида эса таълим тарбия ишлари парокандалик юзага келади. Бунинг оқибатида эса ўқувчиларда билим олишга иштиёқ пайдо бўлиш нарида турсин, коллежга дарсга келиш истаги йўқолиши аниқ бизнингча.\nДавлат ёшларимиз учун қанчалар катта имкониятлар берувчи, қулай шароитлар яратувчи қонун ва қарорлар қабул қилмасин, барибир натижа қандай бўлиши шу соҳадаги раҳбарлар ва мутахасисларнинг фидоийлиги ва маъсулиятига боғлик.\nБуни ҳаммамиз кўряпмиз, эшитяпмиз.\nМактабдан, коллеждан безор бўлган бола кўчада санғиб юриб билиб билмай жиноят йўлига кириб кетиши ҳеч гап эмас. Айниқса коллеж ёшидаги ўсмирларда эндигина ўзининг “мен”и шаклланаётгани, тенгдошлари орасида ажралиб туришга интилиш кучлилигини, ўзларини катта бўлиб қолганини кўрсатишга мойиллигини инобатга олсак тарбиядаги эътиборсизлик, юзакичилик, маъсулиятсизлик, кўзбўямачилик уларни ёмон йўлларга кириб кетишга ундовчи омиллар эканлигини коллеж раҳбарлари, ўқитувчилари, ота-оналар ва кенг жамоатчилик бир лаҳзага ҳам унутмасаларгина ёшлар ўртасидаги жиноятчиликка барҳам берилади. Акс ҳолда…\n“Хоразм ёшлари” газетасининг мухбирлари Д. Рўзметов, Қ. Отажонов\nДолзарб / Жамият / Мулоҳаза 3 комментария\nОлий маълумотли бўлиш васвасаси ёхуд диплом ҳаётда қанчалик муҳим?\nАнвар Обиджон: Олий табақали меҳмонлар (ҳажвия)\nҚўштирноқ ичидаги маданият\nЎзбекистон ТИВ “Озодлик”да эълон қилинган хатга эътибор қаратди\nКим эдик-у, ким бўлдик…\nЖанозага келмайдиган дўстлар\nМураббий ва тарбиячиларни айбини излагани осонда-а, «сдача» беришмайди. ЭЙ КАЛАМИ КИЙШИК ИЖОДКОРЛАР! УНДАН КУРА- «МЕТАЛЛОМ» СИНГАРИ НОКОНУНИЙ ТОПШИРИКЛАР, ДАМАС ХАЙДОВЧИЛАРИНИНГ КУЮШКОНДАН ЧИКИБ КЕТИШГАНИНИ, ЯНГИ АСФАЛТ ЁТКИЗИЛГАН ЙУЛЛАРНИНГ 1-2 ОЙДАН КЕЙИНГИ ХОЛАТИНИ ЁРИТМАЙСИЗЛАРМИ ВА АЛОХИДА НАЗОРАТГА ОЛМАЙСИЗЛАРМИ? СИЗЛАР МАЗКУР КОЛЛЕЖЛАРДА БИР ХАФТА ХАМ ИШЛАЙ ОЛМАЙСИЗЛАР!!! БУ ФАКТ! МАНА ШУНДАЙ ДАРГОХДА МЕХНАТ КИЛАЁТГАНЛАРГА ТАСАННО АЙТИШ КЕРАК.\nХуп, давомат яхши эмас экан, дарс коникарли эмас экан, муаммонинг пайдо булиши, бу холатга олиб келган омиллар, келгусида амалга оширилиши керак булган ишларга нега тухталмадингиз? Тухталаолмайсиз хам. Бунинг учун махорат, билим, жонкуярлик керак. 2 та ёки 3 та коллежга бориб давоматни куриб, дарсни куриб шуни макола деб МАТБУОТга чикардингизми? Уялмадингизми? Журналист булмасам-да каламнинг маъсулияти, ори-номуси булади. Маколанинг тумтоклигини каранг: бордик, курдик, у экан, бу экан, у булди ва бу булди, тамом! Яна мухбирлар эмиш. Яна бир нарса: «на» инкори тугрисида мактабда ёки олий таълимда укимаганмисиз? Тил борасида мутахассис эмасман-ку, лекин айрим холатларни биламан. Маколадаги «на укитувчи, на укувчиларни топа олмадик», «на конспектини, на журналини курсата олмади» каби сузлар билимингиз кай даражада эканлигини курсатиб турибди. Хурматли «Мухбирлар», муаммонинг илдизи каерда эканлигини хам бир ёзинглар, ЮКОРИДАгиларга хам тегининглар, майлими?\nАдмин га маслахатим: савияси паст маколаларни берманглар.\nЭЛ НЕТИБ ТОПГАЙ МЕНИКИМ, МЕН ЎЗИМНИ ТОПМАСАМ


"АГАР ЁЗУВЧИ БЎЛГАНИМДА..." | ЖИЭББ\nМамлакатимизда ёшларга қаратилаётган эътибор, кўрсатилаётган ғамхўрлик миқёси йилдан-йилга кенгайиб бормоқда. Эртамиз эгаларини ҳар томонлама етук, билимли, салоҳиятли шахс, комил инсон сифатида тарбиялаш масаласига ўзига хос тарзда, замонавий усуллар асосида ёндашилмоқда. Бу тизим жазони ижро этиш жойларида ҳам замон талабларига ҳамоҳанг равишда такомиллаштириб борилмоқда.\nИИВ ҳузуридаги Жазони ижро этиш департаменти тасарруфидаги муассасаларда жазо муддатини ўтаётган шахслар, хусусан 30 ёшгача бўлган маҳкумларни касб-ҳунарга ўргатиш, уларнинг интилиш ва иқтидорларини қўллаб-қувватлаш борасида салмоқли натижалар қўлга киритилмоқда. Ёш маҳкумларнинг интеллектуал, ижодий ва бошқа йўналишдаги салоҳиятини камол топтириш учун замонавий кутубхона, касб-ҳунар марказлари ва тўгараклар фаолият юритмоқда.\nЖумладан, Тошкент вилоятининг Зангитота туманида жойлашган 24-сон тарбия колонияси тарбияланувчилари учун мўлжалланган кутубхонада уч ярим мингга яқин китоб мавжуд. Яқинда китоб мутолааси маданиятини ошириш мақсадида ташкил этилган “Энг яхши китобхон” кўрик-танловнинг якуний босқичида тарбияланувчилар “Энг фаол китобхон”, “Энг яхши ижодкор”, “Энг яхши бадиий асар талқини”, “Бадиий асар бўйича энг яхши чизилган расм” каби бир қатор номинациялар бўйича беллашишди.\nТанлов шартларига кўра ғолибликка даъвогар тарбияланувчилар ўқиган китоблари ҳақида ҳикоя қилиб бердилар. "Агар ёзувчи бўлганимда..." шарти орқали эса ўзлари севиб ўқиган бадиий асарлардаги айрим эпизодларни ўзгартириш, воқеалар ривожини бошқа томонга йўналтириш, асарга эпиграф танлаш, китоб муқовасига мос расм қўйиш каби вазифаларни бажаришди. Ўзбек ва жаҳон адабиётига доир қисқа савол-жавоблар ўтказилди.\nМазкур тадбир Ўзбекистон халқ шоири Муҳаммад Юсуф таваллудининг 67 йиллигига бағишланган адабий-бадиий кечага уланиб кетди. Тарбияланувчилар шоирнинг шеърларидан намуналар ўқиб беришди. Тадбирга таклиф этилган Ўзбекистонда хизмат кўрсатган артист Доно Бобохонова ҳамда ёш актёр Шукрулло Сўфиев билан бирга Ғафур Ғуломнинг "Шум бола" қиссасидан саҳна кўриниши намойиш этишди.\nШундан сўнг номинациялар ғолиблари фахрий ёрлиқлар ҳамда эсдалик совғалар билан тақдирланишди. Ҳакамлар ҳайъати аъзолари китоб тафаккурни теранлаштирувчи, воқеаларни таҳлил қилишни, дунёга очиқ кўз билан қарашни ўргатувчи манба эканлигини таъкидлашди. Аксинча, ҳаётда рўй бериб турадиган айрим нохушликлар илдизи эса маърифатсизлик, китоб ўқимасликнинг аччиқ меваси эканлигини мисоллар орқали тушунтириб беришди.\nЎзбекистон Ёзувчилар уюшмаси аъзоси, шоир, истеъфодаги полковник Зикрилла Неъмат эса ўз қаламига мансуб шеърларидан ўқиб, колония кутубхонаси учун китоблар совға қилди. Шу куни колония қошида ташкил этилган 24-сон касб-ҳунар мактабининг илк битирувчилари бўлган 38 нафар тарбияланувчига ўз эгаллаган йўналишлари бўйича сертификатлар топширилди.


Жасур Яхшибоев миллий жамоадан чақирув оладими? Вадим Абрамов жавоб берди\nБеларусь Олий лигасида муваффақиятли тўп сураётган Жасур Яхшибоев нафақат мухлислар, балки мутахассислар эътиборида ҳам турибди. 22 ёшли яримҳимоячи Ўзбекистон миллий жамоасидан чақирув олиши мумкин. Бу ҳақда миллий жамоамиз бош мураббийи Вадим Абрамов Tribuna.uz сайти мухбири билан суҳбатда айтиб ўтди.\n«Албатта, карантин вақтида Жасур Яхшибоевнинг ўйинларини кузатиб бораяпман. У Беларусь чемпионатининг янги мавсумдаги кашфиётига айланди. Легионеримиз дастлабки ўйинларда ўзини яхши кўрсата олди. Омади ҳам келмоқда. Бизнинг футболчимиз Беларусь Олий лигасида ўзини кўрсатаётганлиги ёқимли бўлмоқда. Умид қиламанки, Жасур ўсишда давом этади. Табиийки, у мана шундай ўйнашда давом этаверса, миллий жамоага ҳам чақирилиши мумкин», - дейди Вадим Карленович.\nМаълумот учун, Жасур Яхшибоев «Энергетик» сафида дастлабки уч турда 3та гол ва иккита голли узатмага муаллифлик қилди.


Козим ТОЖИЕВ, Ўзбекистон Республикаси Олий Мажлиси Қонунчилик палатаси депутати:\n— Президентимиз Шавкат Мирзиёевнинг Наврўз байрами муносабати билан халқимизга йўллаган табригида таъкидланганидек, Наврўз руҳи ҳамда фалсафаси Халқ билан мулоқот ва инсон манфаатлари йилининг ғоя ҳамда мақсадлари билан уйғун ва ҳамоҳанг равишда намоён бўлмоқда. Элимиз айём билан бир-бирларини қутлаб, далаю қирлар, боғ ҳамда майдонларда Наврўз байрамини шод-хуррамликда нишонламоқда.\nДарҳақиқат, Наврўз кўнгилларга нафосат, яхшилик, шукроналик улашадиган, ижодкорлар қалбига илҳом бағишлайдиган баҳор айёмидир. У деҳқонларга янги мавсум бошланганидан дарак беради. Маҳалла аҳли кексалар, беморлар ва муҳтож оилалар фарзандларини йўқлайди. Уларнинг дуосини олган ёшларнинг қадамлари янада дадиллашади. Айниқса, байрам арафасида юртимиз бўйлаб ўтказиладиган ҳашарларнинг завқи ўзгача! Ҳамжиҳатликда олиб бориладиган бундай тадбирларда тураржойлар, ариқ-зовурлар тозаланиб, янги кўчатлар ўтқазилади, боғу роғлар, кўчаю хиёбонлар ободонлаштирилади. Шарқона янги йил ҳисобланган ушбу айём ўз номи билан қалбларга янгиланиш, яшариш ва гўзаллик нашидаларини бахш этиши баробарида, миллатлараро тотувликни ўзида мужассамлаштирган.\nУмуман айтганда, халқимиз миллий урф-одатларининг ҳаётийлигини янада яққол намоён қиладиган Наврўз — эзгу анъаналар, қадриятлар байрами ҳамдир. Бу эса қадимий анъаналаримизни ёш авлодга тўла-тўкис етказиш, шу орқали уларнинг меҳр-оқибатли бўлиб улғайишларини таъминлашда муҳим аҳамиятга эгадир.\nИкром ҚОРАТОЕВ, Ўзбекистон Республикаси Олий Мажлиси Сенати аъзоси:\n— Наврўз куни биз, халқ вакиллари умумхалқ сайлида қатнашиб, янгиланиш ҳамда яшариш айёми сурурини, қувончини янада чуқур ҳис этдик.\nКўп минг йиллик миллий қадриятларимиз тажассуми бўлган бу қутлуғ кун миллати, тили ва динидан қатъи назар, барча юртдошимиз орзиқиб кутадиган, том маънодаги эзгулик байрами экани яна бир бор ўз тасдиғини топди. Зеро, давлатимиз раҳбари таъбири билан айтганда, Наврўзи олам Ватанимизда яшаётган барча миллат ва элат вакиллари учун, бутун халқимиз учун энг суюкли айёмдир.\nНаврўз инсонларни она-табиатга эҳтиёткорона муносабатда бўлишга, унинг неъматларини асраб-авайлашга, яхши қўшничилик, меҳр-мурувват, ўзгалар дардига малҳам бўлиш каби фазилатларни янада кучайтиришга, бошқача айтганда, жамиятни маънавий-ахлоқий жиҳатдан юксалтиришга хизмат қилиши билан қадрли, албатта. ЮНЕСКО томонидан Наврўз инсониятнинг номоддий маданий мероси рўйхатига киритилгани, БМТ Бош Ассамблеяси эса “21 март — Халқаро Наврўз куни” деб эълон қилингани ҳам бежиз эмас.\nТаъкидлаш жоизки, умумхалқ сайлида одамларимизда ҳар қачонгидан ўзгача шукуҳни, катта кўтаринкиликни кўрдик. Бинобарин, Президентимизнинг жорий йил 28 февралдаги “2017 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорига мувофиқ, юртимизнинг барча ҳудудида қутлуғ айём юксак савияда, умумхалқ сайли сифатида нишонланди. Шу куни инсон танига қувват бўлгувчи сумалак, ҳалим ҳамда бошқа баҳорий таомлар тортиқ қилинди, бугунги тинч ва осуда ҳаётимизни қадрлаб, шукроналик туйғуси билан яшашга ундайдиган қатор маънавий-маърифий тадбирлар уюштирилди. Табаррук отахону онахонларни йўқлаш, кўмакка муҳтож кишилар ҳолидан хабар олиб, беғараз ёрдам кўрсатиш каби савобли ишлар халқимиз руҳиятини янада кўтариб, фахр-ифтихор туйғуларини мустаҳкамлади.\nМазкур рукндаги бошқа мақолалар: « «Қучоқ очиб халқ ичига борайлик...»\tХорижлик дипломатлар Ўзбекистон халқини Наврўз байрами билан қутладилар »


Наманганда 2 ойлик чақалоқ коронавирус инфекциясига чалинди - Darakchi\nЖАМИЯТ 08.04.2020, 09:02\nТеглар: коронавирус, #ваҳимасизкарантин\nНаманганда коронавирус инфекциясига чалинганлар орасида 2 ойлик чақалоқ ҳам борлиги маълум бўлди. Бу ҳақда «Дарё» ёзди.\nМаълум бўлишича, Туркия орқали Умра сафарига бориб келган аёл ва унинг турмуш ўртоғи Наманганга қайтгач, уйга меҳмон чақириб, эҳсон қилади. Ҳозир ана шу оилавий тадбир қатнашчиларидан 23 нафарида коронавирус инфекцияси аниқланиб, вилоят юқумли касалликлар шифохонасига даволаниш учун ётқизилган. Улардан бир нафари — аёлнинг 72 ёшли онаси вафот этди.\nЭслатиб ўтамиз, айни пайтда, Ўзбекистонда коронавирусга чалинганлар сони 520 нафарни ташкил этмоқда.\nБугунги кунгача эса 30 нафар бемор бутунлай тузалган.